Brasil: segurtasuna eta familia – Ekintza Zuzena\nBrasildar ezkertiarrak izututa daude, izututa eta deprimituta. Eta arrazoiz gainera, Bolsonaro presidente izatea ez da ez hutsaren hurrengoa. Alderdiek, mugimenduek, pertsonek… guztiek egiten dute egoeraren analisia eta puntu honetara zerk ekarri dituen asmatzen saiatzen dira; inork ez dauka erantzun magikorik… Nola da posible herri xeheak herriaren kontra publikoki aritzen den tipo bateri botoa ematea? Emakumeak, LGBTak, beltzak, indigenak, pobreak… Zoratu gara ala?\nSegurtasuna eta familia dira faxismo berriaren aginduak\nNola liteke herriaren kontra eginez hauteskundeak irabaztea? Nondik sortu da Bolsonaro gobernua? Ez da ez erraza asmatzea, bakoitzak bere azalpena dauka eta seguruena guztiak dira neurri batean egiazkoak. Artikulu honetan hainbat faktore aztertuko ditugu eta aurrera begirako zertzelada batzuk ematen ere saiatuko gara. Umiltasun osoz eta beste teoria batzuen egiazkotasuna zalantzan jarri gabe egin nahi dugu hau; oraindik ere goiz da gertatuko dena iragartzeko.\nBolsonaroren (PSL-Partido Social Liberal) garaipena edo PT-aren (Partido dos Trabalhadores) porrota bi ikuspegitik aztertuko dugu, zer egin du eskuinak eta zer egin du ezkerrak. Bien papera izan baita funtsezkoa jolas honetan.\nBrasilgo ezkerrari autokritika egitea kostatzen zaion arren, badira gertatu diren ukatu ezinezko akatsak. Badugu alde batetik PT-ak gobernuan hartu izan dituen hainbat neurri eskumari bidea zabaldu diotenak; PT-a gobernu asistentziala eta kapitalista izan da. Kapitalismoari bidea zabaldu dio, agronegozio eta meategien bidez; eta era berean herriari mesede egingo zioten hainbat neurri hartu ditu, baina benetako aldaketa sozialik sortu gabe. Dilma Rousseff presidente zenean lege antiterrorista onartu zuten. Komunikabideen lege eta kontrolean ere huts egin dute, mega-medioei botere osoa eman diete eta komunikabide txiki, alternatibo eta komunitarioak kaltetu.\nLula da Silva presidenteak egin zuena edo ez zuena ez dakigu, baina PT-aren barruan ustelkeria egon da eta alderdiak ez du ustelkeri horren aurrean ganorazko erantzunik eman. Beste alderdietan baino ustelkeri gehiago? Seguruena ez, baina ondo harrapatu dituzte.\nHerri mugimenduak PT-aren alde mantendu dira, oposizio oso ahula eginez eta hauteskunde garaietan beraien babesa emanez. Babesa emateaz gain, askotan beraien azpiegitura ere alderdiaren esku jarri dute. Kontua da herri honetan hauteskunde kanpainek sei hilabete eta urtebeteren artean luzatzen direla. Aintzat hartuta 2016an Dilmaren kontrako inpeachment-a izan zela eta orduz geroztik politika parlamentarioa hankaz gora geratu zela, badirudi azken urteetan herri mugimendu handien lana PT-aren aldeko kanpaina egitea izan dela. Horrek kalea eta iritzi publikoa alde batera utzi du. Lehenengo, inpeachment-aren kontra, gero, PT-aren kanpaina, eta ondoren Lula askatzeko kanpaina; eztabaida oso mugatua utzi du eta herritarren benetako beharrak bazter utzi dira.\nEztabaida falta horretan, kaleko lana murriztua, oinarriekin kontaktua alboratua, PT-aren kontrako sentimendu baten sorreran… Egoera horretan hartzen du indarra Bolsonaro ultra-eskuindarraren mezu sinplea eta populistak. Tipoa atzerakoia izan arren, trikimailu modernoak ondo baliatu ditu, sare sozialak izan direlarik bere kanpainako elementu nagusiak; baina Rede Globo eta Record (bi komunikabide nagusiak) alde izan ditu, epaileak ere bere alde (frogarik gabe Lula kartzelan utzi dutenak), eliza ebanjelioak ere berarekin…\nHiru izan dira kanpainan erabili dituen ideia nagusiak eta gobernuaren nondik norakoak markatuko dutenak:\nSentimendu antipetista. Dilma eta Lularen kontrako eraso pertsonalak, komunismoaren mamua… diskurtso zaharra da baina jendearen arimetara heldu da.\nFamiliaren ideia. Brasilen elizaren eta fedearen boterea oso indartsuak dira, bereziki eliza ebanjeliko edo neopentekostalek gogor jotzen dute politikan, eta gogoz manipulatzen dituzte herriaren ideiak eta jokamoldeak. Bolsonarok aliantza sortu du eliza hauekin eta feminismoa eta LGBT den guztiaren kontra eginez, haien babesa lortu du. Haien babesari esker bozka asko lortu ditu.\nSegurtasuna. Segurtasun faltaren sentimendua biziki indartu da Brasileko biztanleen artean. Indarkeria tasak handiak dira hiri zein landa eremuetan. Honen aurrean, Bolsonarok armak izateko eskubidea planteatzen du, «jende onak bere burua defendatzeko eskubidea» duela argudiatuz. Ideia honi esker Trumpen babesle ekonomikoek bera ere babestea lortu zuen.\nBolsonarok urtarrilaren lehenean asumitu zuen kargua eta zoro baten pare, lege eta dekretuak sinatzeari ekin zion. Behingoz presidente batek kanpainan aldarrikatu duen guztia egiten du! Eta egun gutxitan gainera. Edo behintzat saiakera horretan dabil. Berriak ikusita badirudi gobernua ez dela horren indartsua, kontraesan handiak dituzte eta Bolsonarok burutik pasatzen zaion guztia esaten badu ere, gero gobernu ordezkariak gaizki ematen du esandakoa.\nKoiuntura berri honetan ezkerreko alderdiak parlamentuan hainbat akordio egiten saiatzen ari dira; baina zaila gertatzen ari zaie PT-aren jarrera oraindik ere nagusiarena delako, bere botere eta hegemonia mantendu nahi duelako. Kalean ordea bi ikuspegi daude, batzuk uste dute oraindik ere PT-aren apustua beharrezkoa dela, eta gero eta gehiagok uste dute garai hura pasatu dela eta zerbait berria eraiki behar dela. Zerbait hori zer izango den ez dago argi: demokraziaren aldeko ituna edo plataformaren itxura hartzen diote, alderdia gaindituko duen zerbait… Eta zurrunbilo horretan PSOL (Partido Sozialismo e Libertade) alderdia pisua hartzen hasi da (Marielle Francoren hilketa, beste diputatu batzuk jaso dituzten mehatxuak…).\nHerri mugimenduetan ere gauzak aldatu beharra dagoela argi dago, argi dute mugimenduek beraiek. Kalera eta oinarriekin lan egitera bueltatu beharra aipatzen da. Estrategia berrien artean jendearekin berriro hitz egin, berrantolatu, herria berriro maitemindu, borrokalari berriak sortu eta formazio politikoa nabarmentzen dira. Inurri lanetan jardun beharko direla uste dute, eztabaida berreskuratuz.\nBitartean beldurra nagusi da, alderdi zein mugimenduetan. Batzuk herrialdea utzi dute, beste batzuk etxera bueltatu dira, edo perfila jaitsi dute. Segurtasun neurriak handitu dituzte eta bizi irauteko prestatzen ari dira. Oso gogorra da, baina behin eta berriz entzun dugu: «gure helburu nagusia momentu honetan bizi irautea da». Izan ere, mugimenduen bizi irautea eta militanteen integritate fisikoa arriskuan daude. Eta horregatik, auto defentsarako aliantzak sortzen ari dira. Badakite lehenengo helburuan Movimento dos Trabalhadores Sem Terra (MST) eta Movimento dos Trabalhadores Sem Teto (MTST) daudela, eta haien defentsa antolatzen ari dira. Izan ere, badakite ere eurekin amaitzea lortzen badute besteek jasoko dutela jazarpena.\nHorrez gain, lehenengo momentuan jendea etsituta zegoen, deprimituta. Gutxika hasi dira erreakzionatzen eta orain erantzuna prestatzen ari dira; ez da berehalakoa izango, baina garai berri honen hasieran hainbatek zerbait berria sortzeko aukera ikusten dute. Berriro hasi behar horretan ikasitakoa, martxan jartzeko aukera bat badago.\nSegurtasuna eta familia, legeetan\nGobernua, agindu zuen bezala, gizarte mugimenduak jazartzen hasi da. Dilma garaian onartu zen lege antiterrorista martxan jarriko dute eta MST eta MTST legez kanpo uzteko ahaleginak egingo dituzte. Bi mugimendu hauek ikono garrantzitsua dira, bata landa eremuan eta bestea hiriguneetan jabetza pribatuaren kontra egiten dutelako, ondasunen demokratizazioaz hitz egiten dutelako eta PT eta PSOLeko hautagai batzuk mugimendu hauetako kideak izan direlako.\nLegeekin jolasten duten bitartean badirudi estrategia inpunitatea izango dela. Inpunitatea okupatutako lur edo eraikinen kontrako indarkeriarentzat, mugimenduetako militante zein buruzagien aurkako indarkeriarentzat; hiltzaileentzat azken finean. Gertatu dira hainbat eraso azarotik hona, MSTk kontrolatutako lurretan (erailketak) eta bereziki lur indigenetan (kanporatzeak, etxeen suntsiketa, uzten suntsiketa, okupazio armatuak). Bolsonarok agindu zuen indigenei lurrak kenduko zizkiela eta lur jabe handien artean banatuko zituela, eta horretan dabil.\nInpunitateak behar dituen baldintza legal eta materialak ere sortzen ari dira. Armen liberalizazioa izan zen kanpainan agindu zen gauzetako bat eta lege hori onartuta izan dadin lanean ari dira. Legearen helburua dirudunek eta lurjabeek armak legalki izatea da, eta beraien jabetza mehatxatzen duen edonoren kontra tirokatu ahal izatea. Teorian, segurtasunaren izenean hartu den neurria, praktikan, pobreak akabatzeko erabiliko da.\nBereziki nekazal mugimenduei dagokionez oso larria da INCRA (Instituto Nacional de Colonización y Reforma Agraria) bulegoarekin gertatzen ari dena. Brasilgo legediak lurrak helburu soziala bete behar duela esaten du. Beraz, lur bat inproduktiboa denean edota bertako ekoizpenak ingurugiroari kalte egiten dionean, nekazal erreformarako «eskatu» daiteke. Hori izan da MSTk eta lur banaketaren aldeko beste hainbat mugimenduk azken 35 urteetan erabili izan duten estrategia. Lurra okupatu, INCRAri helburu sozialik betetzen ez duela esan, eta horrela banatzera behartu. Lur hauek batzuetan publikoak dira eta beste hainbatetan pribatuak. Bigarren kasuan INCRAk lurrak erosten ditu banatu aurretik.\nBolsonaro garaiko lehen egunetan, INCRA geraraztea eta azken 10 urtetako prozesuak birpasatzea erabaki zuten. Horrek esan nahi du momentu honetan lurra okupatzen ari diren milaka familien egoerak okerrera egin duela; ezinezkoa izango da lurrak eskuratzea INCRA geratuta dagoen bitartean, eta kanporatze arriskua handitzen da. Baina gainera, azken 10 urteetan lurrak eskuratu dituztenek ere arazoak izan ditzakete.\nGerora neurria bertan behera utzi bazuten ere, oraindik dena zalantzan dago eta etorkizuna ez da samurra izango Nekazaritza Saila agrotoxikoen defendatzaile publiko baten esku dagoela jakinik. Nekazaritza sailak bere kargu hartu ditu nekazal erreforma, indigenen lurren erregularizazioa, komunitate kilonbolen titulazioa eta nekazari txikien politika. INCRA militar baten esku utzi dute. Bere hitzak entzunda, badirudi orain institutuaren lana nekazal erreforma egin beharrean, MST ren aurka jotzea izango dela.\nGobernua osatu zenean sailak ere aurkeztu zituzten, eta berdintasun saila edo antzekorik egon beharrean Emakumea, Familia eta Giza Eskubideak Saila sortu da. Emakume ebanjeliko batek darama saila (bi emakume bakarrik daude gobernuan, nekazaritzan bat eta sail honetan bestea) eta kargua onartu zuenean bere bideo bat birala egin zen: «entzun, hemendik aurrera, neskek arrosa jantziko dute eta mutilek urdina jantziko dute» oihukatzen zuen erlijioetako ordezkariez inguratuta.\nHorrez gain, LGBTak giza eskubide politiketatik kanpora utzi ditu eta genero indarkeriaren aurkako legea aldatzeko plana daukate. Auskalo zertan geratuko den.\nKrisiak ere hasi zaizkio. Alde batetik Minas Geraisen apurtutako urtegiak utzitako hildakoak bere meategi proiektu guztiak kolokan jarri ditu. Bestetik epaileak LGTBfobia legez zigortzearen alde agertzen ari dira. Pentsioen lege berriak manifak eta grebak eragin ditu. Temer kartzelaratu dute eta Bolsonaroren semeak epaiketa dauka.\nGertutik jarraitu beharko dugu egoera, momentuz dena airean dago, baina etorkizun beltza aurreikusten da.\nBrasil: seguridad y familia\n45. zenbakia, Euskarazbrasil\nPrevious Previous post: Abolir las prisiones\nNext Next post: Brasil: seguridad y familia\n1 thought on “Brasil: segurtasuna eta familia”\nPingback-a: Brasil: seguridad y familia – Ekintza Zuzena


Ostiral honetan ospatuko den “Errenterian 11 Kolore” eguneko egitaraua aurkeztu da | Herribizia\nKultur aniztasuna 2017-05-16 | 0\nOstiral honetan, maiatzaren 19an, arratsaldeko 18:00etan Zumardiko kioskotik aterata Koldo Mitxelena ikastetxeko patiora “Errenterian 11 Kolore” Kultur aniztasunaren aldeko martxa izango da, bestelako ekintzen artean, Nazioarteko Kultur aniztasunaren eta elkarrizketaren nazioarteko eguna dela-eta.\nHain zuzen ere, Errenteriako Udalak bigarren aldiz nazioarteko eguna ospatzeko deia egin du.\nOstiralean Zumardiko kioskoan 17:15ean haurrentzat ipuin kontalari afrikarra izango da, eta ondoren 11 kolorez eta doinuz 18:00etan Kultur aniztasunaren aldeko martxa bertatik abiatuko da Koldo Mitxelena ikastetxeko patiora. Bertan, Atanbora doinuaren “11 pausu” abestu, dantzatu eta jo egingo da txalaparta, kaxoi flamenkoa, tinbalak eta herriko gazteek eta haurrek egindako perkusio desberdinekin. Bertan, musika eskolako perkusio taldeak paper garrantzitsua izango du, izan ere, egun honetarako entseguak egin dituzte. Arratsaldea amaitzeko Capoeira tailer irekia eta mural baten margotzea izango da, hain zuzen ere, udal balkoian jarriko dena nazioarteko egunaren harira. Programa osoa hemen.\nGainera, asteburu osoan zehar, herriko erdiguneko tabernek 5 kontinenteetako pintxoak edo edariak eskainiko dute. Herriko 23 tabernak, besteak beste, Filipinetako, Marokoko, Japoniako, Indiako, Libanoko, Extremadurako edota Irlandako pintxoak eta edariak izango dituzte. Tabernek kanpoko aldean bereizgarri bat izango dute, hain zuzen, herrialdea eta pintxoa adierazten duen mapa batekin.\nEkainaren erdialdetik amaierara, herriko ikastetxeek landu duten material bat ere ikusgai izango da Nissengo Zentro Komertzialean.\nAtanboraren “11 Pausu” dantzatzeko entsegu irekiak asteazkenean Koldo Mitxelenako ikastetxean (Biterin) eta ostegunean Cristobal Gamon zentroan (LH) izango dira, arratsaldeko 17:00etatik 18:00etara biak.\nGainera, bideo honekin ere zure kabuz ikasi ahal izango duzu Kukai dantza taldeak prestatutako koreografia.


VII. Errege Bideko kroseko xehetasunak argitu dituzte - Lea-Artibai eta Mutrikuko Hitza : Lea-Artibai eta Mutrikuko Hitza\nIazko Errege Bideko kroseko parte hartzaileak\nBerriatuko Udalak Urepel Kirol Taldearen laguntzagaz antolatu du aurten ere Errege Bideko krosa; aurtengoa zazpigarrena izango da. Azaroaren 24an [domeka] egingo dute proba, eta xehetasunak argitu dituzte.\nLasterketaren egunean bertan eman beharko dute parte hartzaileek izena, doan. Eta horretarako bi aukera dituzte. Batetik, Berriatuan bertan eman daiteke 09:30ean, lehiakideak proba burutuko den tokira eramango dituen autobusa hartu aurretik. Bestetik, proba hasiko den lekuan, Saturraraneran izena eman ahalko da.\nSaturraraneran bertan hasiko dute 8 kilometro dituen proba, 11:00etan, eta herritik 10:15ean aterako da autobusa. 14 urtera arteko parte hartzaileak ordu berean hasiko dute krosa, baina Arantzabiatik. Hau da, azken 3 kilometroak egingo dituzte.\n12:00etan egingo dute sari banaketa ekitaldia, eta lehenengo emakume eta gizonezkoa, zein lehenengo bikote mixto berriatuarra sarituko dituzte.


Iritsi da Gida 2017, Debagoieneko zerbitzuen gidarik osatuena eta eguneratuena - Goiena.eus\nIritsi da Gida 2017, Debagoieneko zerbitzuen gidarik osatuena eta eguneratuena\nGaur, martitzena, bukatuko dute Debagoieneko 2017ko merkataritza gida banatzen. 18.800 ale banatuko dituzte guztira, Debagoieneko bederatzi udalerrietan (Aramaio barne).\nGoiena Komunikazio Taldeak landutako gida komertziala da, 14. urtez argitaratu duena. Aurtengoak 3.000 telefono zenbaki inguru ditu. Paperezko formatuaz gainera, Goiena.eus/gida helbidean (ordenadorez, tabletez, edo telefono mugikorrez) zein Goiena App-a deskargatuta ere kontsulta daiteke.\nGoiena Aldizkariko harpidedunak zein gidan bertan publizitatea egiten duten negozioak dabiltza gida eskuratzen paperezko formatuan. Bederatzi udalerriak hiru gidatan banatuta landu ditu Goiena Komunikazio Taldeak: Leintz ibarrekoa (Arrasate, Aretxabaleta, Eskoriatza, Leintz Gatzaga eta Aramaio; 9.300 ale); Bergara aldekoa (Bergara, Antzuola eta Elgeta; 6.200 ale) eta Oñati alderako 3.300 ale.\nPaperezko formatuaz gainera, baina, internet baliatuta ere kontsulta daiteke gida, bi modutan: Goiena.eus/gida helbidea sartuta edo Goiena App-a baliatuta. Azken aplikazio horren kasuan, gainera, norberak kontsultatu duen telefono zenbaki horretara zuzenean deitzeko aukera eskaintzen du.\n3.000 halako ditu, hau da, 3.000 negozioren/zerbitzuren… telefono zenbakiak daude Gida 2017an jasota. "Debagoieneko telefono gidarik osatuena eta eguneratuena da, bereziki, Goienako lantalde komertzialak urtero-urtero eguneratzen duelako, hainbat hilabetetako lana hartuta", esplikatu du Mireia Larrañagak, Goiena taldeko zuzendari komertzialak.\nGida 2017 jaso ez duenak hiru bide ditu eskuratzeko: harpidetza@goiena.eus helbidera mezua bidalita, 943 25 05 05 telefono zenbakira deituta edo Goienaren egoitzara bertaratuta (Otalora lizentziaduna 31, Arrasate). Halaber, harpidedun ez direnek ere badute gida eskuratzeko aukera: 10 euroren truke Goienaren egoitzan bertan edo posta arruntez eskatuta ere jaso dezake.\n2003. urtean hasi zen Goiena Komunikazio Taldea gida komertziala argitaratzen gaur egun ezagutzen dugun modura: eskualdeko 9 herriak batuta, hiru gidatan. Ordura arte, Arrasatek eta Bergarak bakarrik zuten mota horretako telefono gida bat.


HomeAlbisteakZuk Zeuk Lehiaketa: Garapen Iraunkorreko helburuak, 900 nerabe eta 12 euskal eragile!\nMUGI sistemari dagokionez, 11. Garapen Iraunkorrerako helburua landuko dugu bertan, Hiri eta komunitate iraunkorrei dagokiona, alegia. Hori horrela, mugikortasun iraunkorrerantz pausuak emateko, garraio publikoaren garrantziaz ohartzeko, datu harrigarriak ezagutzeko eta ekarpen berritzaileak egiteko beta izango dute nerabeek, antolatutako jarduera eta ekintzetan.\nLehiaketa hasi berri da, eta martxoan emango dio amaiera. Horretarako, lehenik, bitxikeriazko, akziozko eta inspirazioko ekintzak burutu beharko dituzte partehartzaileek; eta, amaieran, 5 erronka nagusiei aurre egin beharko diete. Hori guztia aurrera eramateko, laguntza bezala, plataforma digital bat izango dute eskura, eta ekintzak euren egunerokotasuneko inguruetan egingo dituzte: familian, koadrilan, eskolan eta herrian edo hirian.\nZiur esperientzia aberasgarria izango dela guztiontzat: 900 nerabeentzat, parte hartuko duten gainerako eragileentzat eta baita guretzat ere, noski!


Makinaria berria erosiz eta langile gehiago jarrita kale garbiketa zerbitzua egungo beharretara egokitu eta hobetuko du FCC enpresak. — Berbia\nMakinaria berria erosiz eta langile gehiago jarrita kale garbiketa zerbitzua egungo beharretara egokitu eta hobetuko du FCC enpresak.\nHorren truke udalak 2015era arte luzatuko du FCC-rekin duen kontratua.\nOñatiko kale eta auzoen garbiketa zerbitzuari dagokion egungo kontratua 1998an sinatu zuen udalak FCC Medio Ambiente enpresarekin. Hasieran, 10 urtetarako sinatu zen kontratua, aldeak ados egonez gero, 10 urteko epetan luzatu daiteke, gehienez ere, 50 urtera arte.\nAzkenaldi honetan dena den, zerbitzuaren kalitatea ez da egokiena izan. Kalea garbitzeko makinaren etenaldiak ugariak izan dira eta udalerria bera ere geroz eta handiagoa denez, bitarteko material eta pertsonal gehiagoren beharra agerian geratu da.\nUdalak, FCC enpresari espedientea ireki zion eta gaia bideratzeko asmoz, arduradunekin bildu zen dauden gabeziak aztertu eta betetzeko. Hala, makinaria berria ekarri eta langile gehiago jartzea erabaki da.\nAurrerantzean, garbiketa maiztasuna handitu egingo da, erdigunea egunero, auzoak astean hirutan eta industrialdeak hilean behin garbituz. Araotz eta Arantzazuko zakarrontziak husteko ardura izango dute eta auzo eta industrialdeak kale-garbiketa makinaz garbituko dira. Fatxaden garbiketa bestalde, 10 lanaldiko egingo da, ura eta hondardun makinak erabiliz. Asteburuetako zerbitzua ere hobetuko da. Zapatutan, merkatuko hondakinak jaso eta ingurua garbituko da eta igande eta jai egunetan kaleak, makinaz, urez nahiz eskuz garbituko dira, hiru langile eta erdi arituko direlarik.\nMakinariari dagokionean, kalea garbitzeko makina berri bat, neguan elurra kendu eta gatza zabaltzeko ere erabili ahal izango den pick up bat, bi porter eta 6 haizagailu erosiko dira. Egokitze eta berrikuntza horien truke udalak, urtean, 473 mila euro gehi BEZa ordainduko dio FCC enpresari. Hau da, orain arte ordaintzen zuena bano %13 gehiago.\nUdal gobernu taldeak baldintza berriak onartuta, bi urteko kontratua egitea erabaki du, 2015. urte bukaerara arte. Udala zerbitzu berriarekin ados egonez gero beste 3 urtez luzatuko da.


Autodefentsa feminista tailerra "arrakastatsua" izan da - Leintz gatzaga - Goiena.eus\nAutodefentsa feminista tailerra "arrakastatsua" izan da\nImanol Beloki 2018-12-05 09:12\nArlo teorikoa lantzen atera zuten argazkia.\nPasa den zapatuan, autodefentsa feminista tailerra izan zuten Leintz Gatzagan. Lehenengo saioari, urriaren 27an egin zuten tailerrari, jarraipena emanez, autodefentsa defentsa ikastaroko bigarren zatia izan zuten. Hori horrela, arlo teorikoa eta praktikoa landu zuten bertan batu zirenek, eta balorazio oso positiboa egin dute antolatzaileek.\n"Saio gehiago antolatzeko asmoa adierazi dute antolatzaileek, eta ez da gutxiagorako. Izan ere, bi saioetan oso gustura izan gara joan garen guztiok, orokorra izan da balorazioa. Gainera, ondo pasatu dugu, asko ikasi, eta baita dibertitu ere", adierazi du Garazi Orobengoak, saioan parte hartu zuen gatzagarrak.\nKasu ezberdinak aztertu\nArlo teorikoa lantzean, indarkeria matxistaren problematika analizatu zuten. "Icebergaren puntatik harago joan ginen. Ezagutzen genituen kasu ezberdinak aztertu genituen, hauei nola aurre egin hitz eginez… Ondoren, hori praktikan jarri genuen, eta saio interesgarria izan zen".


Bilatu: Baserri bat gertutik ezagutu eta harrijasotzaile gisa aritu ziren OTLko kideak 2013/04/30\nApirilaren 18an Aisialdi eta Denbora Libreko (OTL) kide batzuk Adunako baserri-museo bat bisitatzera joan ziren. Izan ere, OTL-ko lagun baten gurasoen etxea da hori. Bertaratuek baserriaren historia eta instalazioak ezagutzeko aukera izan zuten eta harri-jasotze saio dibertigarri batez gozatu zuten, baserriko jabeak lagunduta, bere garaian harrijasotzailea izan baitzen.\nBuru gaixotasunari buruz ikasi eta familia barruko bizikidetza hobetzeko ikastaroa eskainiko du Agifesek Errenterian 2013/04/26\nSENIDE ETA ZAINTZAILEENTZAKO PRESTAKUNTZA IKASTAROANoiz: maiatzak 16 eta 30 eta ekainak 13 eta 27.Non: ERRENTERIA. Xenpelar Etxea. C/ Magdalena, 32.Ordua: 18:30etik 20:30eraHizlariak: Iker Arrizabalaga eta Ver�nica Pazos.Izen-emateak: Doan. Interesatuek Agifesen egoitzan eman behar dute izena (943 474337).\nZaintzaileak buru gaixotasunaren aurrean duen paperari buruzko tailerra Azpeitian 2013/04/15\nData: apirilak 18.Lekua: Baigera (Enparan kalea, 6). AZPEITIA.Ordua: 18:30Arduraduna: Iker Arrizabalaga, Agifeseko psikologoa.Sarrera librea.\n�Buru gaixotasuna duten pertsonen senideek etxeko bizikidetza kudeatzeko laguntza behar dute� 2013/04/11\nLau pertsonatik batek noizbait buru nahasmenduren bat pairatuko du bizitzan zehar. Datu horrekin ekin zion Nekane Azuabarrena Agifeseko psikologoak atzo Usurbilgo Potxoenea kultur etxean eskainitako hitzaldiari. Izan ere, buru osasuna zaintzearen garrantziaz ohartarazten gaitu datu horrek. Azuabarrenaren hitzetan, norbere gaixotasuna onartzea da pauso zailenetako bat; �oso konplexua� izaten da buru gaixotasuna, sintomak eta horrek dakartzan eraginak ulertzea, �bai norberarentzat eta bai senideentzat�. Hortaz, aurrera ateratzeko �babes handia behar dute pertsona hauek, familiaren, lagunen, komunitatearen, profesionalen eta administrazioaren partetik�.\nBuru gaixotasunarekin elkarbizitzen ikasteko doako ikastaroa eskainiko du Agifesek Hernanin 2013/04/03\nSENIDE ETA ZAINTZAILEENTZAKO PRESTAKUNTZA IKASTAROANoiz: apirilak 11 eta 25, eta maiatzak 9.Non: Biteri Kultur Etxea. Nafar kalea, 18, HERNANI.Ordua: 18:00etik 20:30eraHizlariak: Iker Arrizabalaga eta Ver�nica Pazos.Izen-emateak: Doan. Interesatuek Agifesen egoitzan eman behar dute izena (943 474337).


Atxerito (2.374 m): "Gran Diedro Sur" bidea, 400 m, V+ - Ibilkari - Berria\nBide itzela da, maisuki irekia, zailtasun mailari dagokionez zailtasun ertainekoa eta dagoeneko klasika handian bihurtu dena. Atxeritoko gailurrera iristeko modu elegantea, inongo zalantzarik gabe. Ezagutu nahi?\nAtxeritoko hego horma ikusgarria "Gran Diedro Sur" eskalada bideak maisuki igotzen duena / Smithy\n2019-11-18 / Smithy\nHamar urte pasa behar izan ziren "Sendero Limite" taldekoek bide haur ireki zutenetik 2019ko uztailean bertako krokisa argitaratu zuten arte. Orduz geroztik, aurtengo udan dozenaka sokadek eskalatu dute bide hau inguruko klasikoena bihurtuz. Eta hau ez da harritzekoa, bideak dituen 400 metroetan denetarik izango dugulako: diedroak, tximiniak, harkaitz-plakak, kanalizoak eta leze pare bat.\nBide itzela da, maisuki irekia, zailtasun mailari dagokionez zailtasun ertainekoa eta dagoeneko klasika handian bihurtu dena.\n- Luze kopurua: 14, horietako bat 100 metro inguruko oinezko zeharkaldi luzea.\n- Zailtasuna: V+. Luzez-luze: 1ºL: IV (30 m), 2ºL: IV+ (40 m), 3ºL: IV+ (40 m), 4ºL: I (30 m), 5ºL: V+ (25 m), 6ºL: III+ (40 m), 7ºL: III+ (40 m), 8ºL: V (20 m), 9ºL: IV+ (40 m), 10ºL: IV+ (25 m), 11ºL: oinez (100 m), 12ºL: IV+ (25 m), 13ºL: II (25 m), 14ºL: IV+ (45 m). Guk hirugarren eta laugarren luzeak batean eskalatu genituen tarte bat ensanble moduan eskalatuz. Bide osoa paraboltez ekipatua dago. Parabolten arteko tartea ongi jarrita dago, leku errazetan urrun eta leku zailetan gertuago. Hauetatik aparte, iltze eta zinta edo kordelak ere topatuko ditugu, bakarren bat zaharra, baina orokorrean zinta hauetatik aseguratu gabe eskalatu daiteke. Laugarren bilgunetik behera ihesbide bat dago kanal harritsu bat hormaren oinera arte jaitsi ahal izateko.\n- Orientazioa: Hego-mendebaldea.\n- Ura: Hainbat lekuetan iturriak ditugu: Echo herrian, Selva de Oza camping-aren ondoan...\n- Hurbilketa: Kotxea La Mina aparkalekuan utziko dugu. Hemendik, Atxeritora doan ohiko bidea jarraituko dugu (GR 11 eta GR 63.3.3 bideen artean doana) marka hori eta berdeak jarraituz Atxerito aterpera arte. Hemendik Colláu del Huerto de l’Acherito lepora doan malda belartsua igotzen hasiko gara Atxeritoko hego-hormaren hartxingadia eskuinean utziz. Belarretik ahal dugun denbora luzeena mantenduz (hartxingaditik zuzen igotzea oso nekeza baita) zeharkaldi horizontala egingo dugu bidearen oinera iritsiz. Kotxetik bidearen oinera bi ordu pasatxo pasako ditugu.\n- Jaitsiera: Atxeritoko gailurretik Foyas del Ingenierora doan bidea hartuko dugu Colláu del Huerto de l’Acherito lepoan utziz. Lepo honetatik behera jaitsiz Atxerito aterpera itzuli eta igoerako bidearekin bat egingo dugu. Atxeritoren gaiurretik kotxera gutxi gora behera bi ordu eta erdi eskas beharko dugu lasai joanda.\n- Eramandako materiala: 50 metroetako soka bat, luzera ezberdineko 12 express-zinta (10 nahikoak izango dira) eta zinta-uztaiak bilguneak muntatzeko. Nahiz eta lau friend eraman ez genituen erabili. Walkie-talkie pare bat eramatea ere gomendagarria izan daiteke bilguneen artean oihuka ez aritzeko. Udaren hasieran bidearen oinean eta lehen leizean elurtegi handi bat izan daiteke. Ordurako beharbada piolet eta kranpoiak eramatea gomendagarria izan daiteke.\n- Lehengo luzea, 30 metro, IV. Izenadun zinta duen paraboltetik gorako tximini inklinatua eskalatu (IV). Tximinia eskalatuta ezkerrera diagonalean joko dugu (II) parean dugun hormatxoan kokatutako bilgunera iritsiz.\n- Bigarren luzea, 40 metro, IV+. Bilgunetik ezkerrera 4-5 metroetan atera (III+). Honen ondoren gora zuzen joko dugu diedro itsurako plaka tentea eskalatuz (IV+). Lehen diedrotxo honen ondoren zertxobait ezkerrera jo eta bigarren diedrotxo bat eskalatuko dugu (IV+) tximini nabarmen baten ezkerreko bilgunera iritsiz. 4-5 metro gorago bi paraboltez osatutako bigarren bilgune bat dago, aukeran bilgunea hemen muntatzen badugu hobe.\n- Hirugarren luzea, 40 metro, IV+. Bilgunearen eskuinetik gora doan tximinia eskalatuko dugu. Lehen metroak errazak badira ere (III-III+) goraka eskalatzen dugun heinean tentetu egiten da (IV+). Halere helduleku onak ditu. Tximiniak ezkerrerako joera hartzen du harkaitz bloke handi batek erdibitzen duen diedro bertikal batekin topo egin arte. Horma hau eskalatuta (IV+) ezproi itsurako batean dagoen bilgunera iritsiko gara.\n- Laugarren luzea, 30 metro, I. Bilgunetik erdi-oinez jarraitzea besterik ez da parean ikusten den tximiniaren ezkerreko bilgunera zuzenduz. Guk luze hau eta bigarrena batean eskalatu genuen.\n- Bosgarren luzea, 25 metro, V+. Bilgunearen eskuineko tximinia eskalatzen hasiko gara (III) parean dugun diedro nabarmenarekin topo egin arte. Diedroa ez da osorik eskalatu behar. Eskalatzen hasi eta berehala eskuinera pasako gara makurtutako horma eskalatuz (V+). Pasabide honetan bi parabolt eta iltze bat topatuko ditugu. Gakoa gorputza ongi kokatzean dago. Pasabidearen gainean zaharra den soka jarrita dago. Pasabidea eskalatuta goian ikusten den paraboltera arrail bat eskalatuz iritzi (IV/IV+) eta hemendik, kanalizo erraz batzuk eskalatuz (III+) bilgunera iritsiko gara.\n- Seigarren luzea, 40 metro, III+. Bilgunetik zuzen eskalatuko dugu kanalizoz jositako horma inklinatua eskalatuz. Luzea ederra da, oinekin eskalatzekoa.\n- Zazpigarren luzea, 40 metro, III+. Seigarren luzearen joera bera jarraitzen du kanalizoz jositako horma inklinatua eskalatu eta parean dugun hormaren ezker tximinia nabarmenera zuzenduz (III+). Bilgunera iritsi aurretik helduleku oneko harkaitz-plaka tentea (III+) eskalatuko dugu.\n- Zortzigarren luzea, 20 metro, V. Bilgunetik gora metro erraz batzuk eskalatu (III) ondoren pareko tximinia eskalatzen hasiko gara. Tximinia bertikala den arren helduleku onak ditu (IV+). Tximinia amaieran zertxobait makurtzen da (V). Tximinia hau errazago eskalatzen da barruraino sartu gabe. Bilgunea tximiniaren irteerako horma bertikalean dago.\n- Bederatzigarren luzea, 40 metro, IV+. Bilgunearen eskuineko helduleku oneko horma bertikala eskalatu (IV+). Horma eskalatuta ezkerrera jo eta pareko harkaitz-plaka inklinatua zuzen eskalatzen jarraituko dugu (III) parean dagoen horma bertikaleko bilgunera iritsiz.\n- Hamargarren luzea, 25 metro, IV+. Bilgunearen ezkerretik gora zuzen doan tximinia bertikala eskalatuko dugu (IV+). Tximinia hau zortzigarren luzekoa baina zabalagoa eta motzagoa da eta nahita nahiez barruan sartu beharko dugu- Tximiniaren amaieran zinta bat dago. Zintan express-zinta pasa bezain pronto eskuinera horizontalean 4-5 metroetako erlaitza jarraituko dugu (II). Erlaitzaren amaieran ezkerrera jo eta belarrez estalitako tximinia eskalatuko dugu (III) harkaitz handi batean kokatutako bilgunera iritsiz.\n- Hamaikagarren luzea, 100 metro, oinez. Bilgunearen atzetik hasten den erlaitz zabal, inklinatu eta belartsua amaiera arte jarraituko dugu. Lehen metroetan parabolt batzuk eta 30 metro ingurura bilgune bat topatuko ditugu, beharbada belarrak katu oinetan irrist egiten duelako. Bilgunetik aurrera harkaitzetik erosoago jarraitzen da. Erlaitzaren amaieran ezkerrera joko dugu harriz jositako kanala amaiera arte igoz. Bilgunea kanalaren amaierako leizetxoaren barruan dago, bidearen izena adierazten duen zintadun paraboltean, hain zuzen ere.\n- Hamabigarren luzea, 25 metro, IV+. Bilgunetik metro pare bat igo eta, eskuak ongi sartzen diren arrail horizontala eta oinentzako helduleku ederrak aprobetxatuz, eskuinera zeharkaldia egingo dugu (III+) leizetik ateraz. Hemendik gora horma inklinatua metro gutxi batzuetan eskalatu (IV) eta kanalizo bertikal batzuk eskalatuko ditugu (IV+). Kanalizo hauek eskalatuta horma inklinatzen da (III+) harkaitz-bloke izugarri baten ezkerrean muntatutako bilgunera iritsiz.\n- Hamahirugarren luzea, 25 metro, II. Luzeak ezkerreko joerarekin jarraitzen du parean dugun bigarren leizetxora zuzenduz. Luze osoan parabolt bakarra dago baina erraza da (II). Leizetxo honen bukaeran zinta bat jarrita dago baina ez genuen krokis ofizialean azaltzen den bi paraboltez osatutako bilgunerik topatu.\n- Hamalaugarren luzea, 45 metro, IV+. Leizetik lehen paraboltera tximini antzeko bat eskalatuz iritsi (IV) eta hemendik zertxobait eskuinera joko dugu. Harkaitzaren kalitatea ez dirudi oso ona baina eusten du. Ezkerreko hormatik gertu eskalatuz jarraituko dugu tartean hormatxo bertikal bat eskalatuz (IV+). Hormaren amaierara iristen garen heinean luzea eskuin aldera pixkanaka desbideratzen da (IV) harkaitz batean kokatutako bilgunera iritsiz.\nBilgunetik galurrera 20-25 metro izango ditugu.\nBide honen inguruko informazio, krokis eta argazki gehiagorako hemen klik egin dezakezue.


Bilboko Jai Batzorde mistoak 50etik gora jarduera dituen programa diseinatu dute, adin guztietako bilbotarrek ondo pasatu dezaten parte hartzekoak diren jarduera askotako jaiotan.\nAratuste-zapatua (otsailaren 25a) izango da egun handia. Egun osoan zehar, makina bat ikuskizun egingo da publiko guztientzat eta arratsaldean, berriz, Aratusteetako Mozorroen Lehiaketa.\nUdalak behin eta berriz azpimarratu nahi du erasorik gabeko Aratusteen premia dagoela, eta berriro jarriko du abian erasoen prebentziorako kanpaina: “jaietan denak ez du balio, eta berez jazarpena dena ezin da ‘ligoteoarekin mozorrotu”.\nBilboko Udalako Jai Batzorde mistoak, gaur goizean, Itsas Museoan aurkeztu du otsailaren 23tik 28ra bitartean ospatuko diren Aratusteetako programazioa. Fantasia eta dibertsioa izango dira nagusi Bilbon, publiko eta gustu guztietarako hainbat ekimenekin.\nJai-egunotarako Udalak behin eta berriz azpimarratu nahi du erasorik gabeko Aratusteen premia dagoela, eta berriro jarriko du abian erasoen prebentziorako kanpaina: “jaietan denak ez du balio, eta berez jazarpena dena ezin da ‘ligoteoarekin mozorrotu”. “Berriro hurbiltzen dira jaiak eta berriro jarri behar ditugu arreta eta kontua erasoetan. Aratusteetan ere ozen eta argi diogu: eraso sexistei eta jarrera sexistei EZ. Denok daukagu eskubidea jaietan ondo pasatzeko, mozorrotzeko, geure buruari barre egiteko, kalera irteteko ordu txikietara arte….baina jazarpenen eta erasoen beldurrik gabe” adierazi du Itziar Urtasun, Berdintasun, Lankidetza, Bizikidetza eta jaietako zinegotziak.\nJaI Batzordeak lanean dihardute ahalik eta pertsona gehien hurreratu daitezen jaiotara eta, horretarako, 50etik gora jarduera antolatu dituzte ordu ezberdinetan: kontzertuak, dantza-ikuskizunak, umeentzako jarduerak, lehiaketak eta euron artean, mozorroen lehiaketa.\nKOPLA TXIKIAK, TORRADAK ETA SARDINA ERRETZEA\nBilboko Aratusteak otsailaren 18ko eta 19ko Kopla Txikien Lehiaketarekin hasiko da. Jarduera hau otsailaren 18an (zapatua) izango da, 19:30ean, Zabalguneko eraikinean. Biharamunean, otsailaren 19an (domeka), 12:00etan hasita, Aratusteetako pontxe eta torraden lehiaketaren VI. edizioa egingo da Plaza Barrian.\nAtariko horren ostean, otsailaren 23an (eguena) Aratusteetako asteburua hasiko da Zazpi Kaleetan, 20:00etan, hainbat kontzerturekin kalean. Otsailaren 24an (barikua) Bilboko ikastetxeetako eskola-umeen desfilea egingo da eta txokolatada ere bai Plaza Barrian. Arratsaldez, “Epaiketa Farolin eta Zarambolasi” eta eskarnioa Plaza Barrian eta, ostean, Bilbao Social Dantza elkartearen dantzaldia eta Asier Blbaoren ikuskizuna.\nGau-jaiaren ondoren, egun handia iritsiko da: Aratuste-zapatua, kontzertu eta jarduera pilarekin egun osoan zehar, eta Aratusteetako Mozorroen Lehiaketa. Aratusteak otsailaren 28an (martitzena) amaituko dira “Sardina erretzearekin”, Arriaga plazan.\nHurrengo egunean, barikua, hilak 5, haurrentzako programazioaren ekintza nagusiekin hasiko da. Bilboko eskola eta ikastolen desfilea izango dugu, Albia lorategian hasi eta Plaza Barrian txokolatada handi batekin amaitzeko.\nTxikienek eurentzako programazio berezia izango dute zapatuan eta domekan ere. Zapatuan, Gargantua, puzgarriak eta haurrentzako tailerrekin gozatu ahal izango dute Zabalguneko eraikinean bai goizez, bai arratsaldez.\nZapatuan, 12:00etatik aurrera, nahi dutenak Plaza Biribilera hurbildu daitezke erraldoiak, gaiteroak eta fanfarreak ikustera. Albia lorategian, berriz, Zirika zirkua, eta bitartean, hainbat kontzertu inguruan. Horrez gain, Zabalguneko eraikinean “El Bosque Encantado” musika eta antzerkia batzen duen antzezlana familiarentzat, hiru saiotan, goizez eta arratsaldez: Arratsaldetan 13.00etan euskaraz eta zeinu bidezko hizkeraren interpretearekin; 16.30etan gaztelaniaz eta 18.30etan euskaraz. Saio guztiak sarrera librea dute aforoa bete arte.\nDomeka goizean, 12:00etatik 14:00etara bitartean, Erraldoiak eta Buruhandiak Areatzatik Arriaga plazaraino umeei atzetik segika eta gurasoak pozik, Gargantuaren ondoan.\nAstelehenean, hilak 27, eguerdiko 12:30ean, Plaza Barriko Karpan Bilboko Udalaren bandaren kontzertua, Patxi Gonzalezekin, familientzat, eta 17:00etatik aurrera, Plaza barriko Karpan, puzgarriak eta umeentzako jolasak eta tailerrak.\nFAROLIN ETA ZARAMBOLAS ATXILOTZEA ETA EPAITZEA\nAurten, Jaietako Batzordeak Bilboko Aratusteen pertsonaiarik herrikoienak diren Farolin eta Zarambolas, Tea Party DJ´s eta Bilboko Plaza Nueva tabernako Jon de Miguel izatea erabaki du.\nFarolin bilbotarra da –ez da ezinbestekoa Bilbon jaioa izatea-, eta izugarri nabarmendu izan da bai bere lanean edo jarduera publikoan, betiere botxokoa izateaz nabarmendu eta bere lelorik nagusiena Semper Plus Ultra (Beti Haratago) izan daitekeelarik. Zarambolas bilbotar gibel-handia da, ezerk ere eragin ez-eta bizitza aldatuko ez diona. Bizimodu onaren buruzagi, eta bere bizimodua Carpe Diem-en laburbiltzen duena.\nHauen epaiketa otsailaren 24an, barikuan, izango da Plaza Barrian. Epaiketaren ostean, Farolin eta Zarambolasen iseka izango da kopla eta dantzekin Santiago plazan, eta geroago Asier Bilbaoren emankizuna Plaza Barriko karpan.\n1984ko Aratusteetan ezarri zen lehenengoz Farolin eta Zarambolasen epaiketa Bilbon, aratuste tradizional eta baserri-girokoetan ohikoa zen urteroko pertsonaia gaiztoa epaitu eta zigortzearen eredua parodiatuz. Gure hiribilduan gaiari kutsu txirenea ematea erabaki zen, zintzoaren eta gaiztoaren arteko dikotomia hautsi eta umore kutsua ezarriz, hiritarren izaera arketipikoaren bikoiztasun barregarria agerian uzteko.\nOTSAILAREN 25ean (ZAPATUA) BILBO JARDUERAZ BETERIK ETA MOZORROEN LEHIAKETA\nBilboko kaleak jardueraz beteko dira Aratusteak ospatzeko otsailaren 25ean (zapatua). Bilboko Udala eta Bilboko Konpartsen arteko lankidetzari esker era guztietako jendearen gustukoak izango diren Aratusteak eskainiko dira Bilboko hainbat gunetan. Hartara, Plaza Biribilean, Kale Nagusian, Zabalgune plazan eta Astarloan, 12:00etatik 19:30era bitartean, hainbat kontzertu, dantza-ikuskizun, Bilbo kantari, umeentzako ekitaldi, soinu-talde, erraldoiak eta nola Aratusteetako Mozorroen Lehiaketa izango dira. Epaimahaia Astarloako eszenatokian jarriko da arratsaldeko 17.00etatik aurrera, talde guztiek arratsaldean zehar euren mozorroak erakutsi ditzaten.\nNahi dutenak 17:30ean joan ahal izango dira Berastegira sardinarekin ‘selfie’ bat egitera. 19:30etik aurrera jaia Zazpi Kaleetan izango da, Santiago plazan eta Plaza Barrian.\nOtsailaren 26an (domeka), goizez, Indaba Lehiaketa egingo da Plaza Barrian. Horrez gain, goizean zehar, Buruhandiak eta Erraldoiak ikusteko aukera, eta arratsaldean, 18:30ean, ikuskizun bat izango dugu Beti Jai Alai Dantza Taldearen eskutik.\nOtsailak 28an, martitzena, arratsaldeko 19.30etatik aurrera Inauterietako unerik tristeena izango da. Sardina erretzearen unea, hain zuzen ere. Arratsaldeko zazpi eta erdietan, hasiko da Plaza Berrian sardina erretzeko ekitaldia. Gorpua Plaza Barritik Arriaga Antzokiko plazaraino eramango da. Ikusleek segizioarekin batera egin ahalko dute ibilbidea Zazpi Kaleetatik Arriagako Plazaraino lutoz jantzita eta kandelak eskuetan daramatzatela. Arriaga Plazan izango den antzezlan batek emango die amaiera Aratusteei 20.00etan.\nBilboko Udalak aurrera dihardu minusbaliotasunen bat daukaten guztiek jaietan parte har dezaten bermatzeko. Horrela jarduera guztiak egokitzen saiatuko da ahalik eta eskuragarriagoak izan daitezen. Horrez gain, jai egitarauak Braillez aurkitu ahalko ditugu Udaleko Informazio Bulegoan, ONCEren egoitzan (Perez Galdos, 11) eta Bilboko Turismo bulegoetan: Plaza Biribila, Abandoibarra 2, Aireportua, La Bolsa Udaltegia eta Barrainkuako Udaltegia. Programa honetan inauterietako kartelaren egileak berak egindako azalpen idatzia bilduko da Braillera itzulirik. Horrez gain, Farolin eta Zarambolasi egindako epaiketan zeinu bidezko interpretaria izango da.\nGainera, Zabalguneko eraikinean familiarentzat zuzenduta egongo den “El Bosque Encantado” musika eta antzerkia batzen duen antzezlanak zeinu bidezko hizkeraren interpretea izango du.


sarean.com: otsaila 1999 Archives\n« urtarrila 1999 | Main | martxoa 1999 »\n1999ko otsailak 28, Igandea\n.eh domeinuaren bila\nEuskal domeinua lortzeko kanpaina abiatzear\nEuskal Herriarentzako goi mailako domeinua lortzeko xedez, duela hilabete batzuk EH Online izeneko webgunea jarri zuen sarean Igor Aiestaran internauta euskaldunak. Orain, webgunea berritzearekin batera kanpaina bat abiatu nahi du ekimen xume eta indibidual hori mugimendu kolektibo indartsua bihurtzeko. Bere helburua Euskal Herrian erregistratutako domeinuen izenek .es edo .fr amaiera izan beharrean .eh erabili ahal izatea.\n1999ko otsailak 25, Osteguna\nLiburuak etxetik erosi\nLiburu eta disko denda birtualak sarean\nBetiko liburudendek duten xarma ez dute izango baina negozioaren zati gero eta handiagoa hartzen dute. Liburu eta diskoen denda birtual erraldoiak modan dira, eta horregatik denda txikiagoek ere sarean beren lehiatilak irekitzen ari dira.\n1999ko otsailak 18, Osteguna\nDebekuaren aurkako guneak sarean\nKalamuaren legeztatzea bidezidor luzea izango da, oraindik aldaketa asko egon beharko dutelako hainbat jenderen kontzientzietan, agintariengan bereziki. Bide hori egiten laguntzeko sortu dira hainbat elkarte, ARSEC eta Kalamudia esaterako, Interneten beren isla dutenak.\n1999ko otsailak 14, Igandea\nIkusgela, telebista saiotik harago\nHezkuntza proiektu multimedia dugu ETBko saioa\nAstelehenetik ostiralera ETB1ek eskaintzen duen saioa da Ikusgela. Baina hezkuntza proiektu bezala pentsatuta dago, ez telebista saio huts moduan. Horren erakusgarri dira Ikusgelaren webgunea eta saioaren antolaketa bera.\n1999ko otsailak 11, Osteguna\nFilm baten errodaketa zuzenean sarean\nMusikari buruzko filma izanen da Shacky Carmine. Musika talde indie baten istorioa kontatzen duen filme espainiar hau Fernando Colomok babestu du eta Chema de la Pe�a ari da zuzentzen.\n1999ko otsailak 7, Igandea\nInternetera adikzioa. Sarean harrapaturik\nBat bateko interakzioa, planetaren bestaldean dagoen jendearekin komunikatzeko gaitasuna eta informazio iturri interaktiboen multzo imaginaezina. Horiek dira Interneten sedukzioaren ezaugarri batzuk. Horiekin Mundu Zabaleko Sarea edo WWW famatua hasi da gizakume batzuk harrapatzen, webadiktoak edo web junkie-ak sortzen.\n(Igandeko KZn argitaratua).\nBankuak etxera sartu zaizkigu\nBanka zerbitzu telematikoak\nOso denbora gutxian Euskal Herriko banku eta aurrezki kutxa gehienek Internetera salto egin dute. Presentzia hutsarekin hasi ziren eta azkenaldion gehienak banka telematikoko zerbitzuak eskaintzera pasa dira, bezeroei etxetik euren kontuak kudeatu eta eragiketak egiteko aukera ematera.


Martxoak 31 eta durangarrak - - Anboto.org\nAndoni Barreña (Irakaslea) 2014-03-21 08:30\nZelan izan liteke durangarrek ez ulertzea halako eraso basatiaren helburua durangar guztiak hiltzea eta txikitzea zela, ideologia, adina, sexua eta sinesmena kontuan hartu barik? Zelan izan liteke oraindik ere horretaz ez jabetzea? Zelan transmititu nahi diegu gure ondorengoei historiaren une latz hori?\nHiru zutabetan oinarrituko nuke kontu hau: egia, justizia eta erreparazioa.\nEgiaz, zer gertatu zen, oro har, badakigu. Baina badakigu nortzuk izan ziren hildako guztiak, nork agindu zuen ekintza egitea, nortzuk izan ziren beharrezko konplizeak, eta norena izan zen erantzukizuna?\nJustiziaz, zer urrats emateko gaude prest durangarrok? Ez dugu eskubiderik hiltzaileak ezagutzeko, erantzukizuna norena izan zen jakiteko? Zer eskatu diezaiokegu justiziari honetaz?\nErreparazioaz, 2012an, Durangoko udalbatzarrak zera onartu zuen: “Premiatzen ditugu Espainiako eta Italiako Gobernuak […] kondena dezaten herritarren eta ondasunen aurka eginiko delitu basatiak […] Era berean, premiatzen ditugu Espainiako eta Italiako Gobernuak euren bonbaketa gupidagabe eta ikaragarri horien egiletza onar dezaten, eta biktimei eta euren senideei dagokien ordain morala egin diezaieten. Durangoko Udalbatzarrak bere gain hartzen du eskari hau Espainiako eta Italiako Gobernuei helarazteko”.\nZelan kudeatu du hori udalbatzarrak? Helarazi die eskaria? Zer erantzun dute? Ez dute uste gure ordezkariek herritarroi honen berri eman beharko liguketenik?\nNoizko nahi dugu durangarrok erreparazioa? Noiz aldarrikatu behar dugu gure arbasoei dagokien egia, justizia eta erreparazioa? Inork barkamenik eta erantzukizunik onartu barik idatziko dugu historia?\nBideografik 2014 mar 31 None


Gainerako enpresek baino enplegu gutxiago suntsitu dute kooperatibek - Debagoiena - Goiena.eus\nGainerako enpresek baino enplegu gutxiago suntsitu dute kooperatibek\nLeire Kortabarria 2015-06-23 12:53\nJuan Antonio Pedreño (eskuman), Cocetako presidentea.\nEnpresa kooperatiboak goraldian daude. Hori da Cocetak, Espainiako Lan Elkartuko Kooperatiben Konfederazioak egin duen batzar orokorretik atera daitekeen ondorioa. Krisian, kooperatibek gainerako enpresa-formulek baino enplegu gutxiago suntsitu dute; 10 puntu gutxiago, Cocetaren arabera.\nHego Euskal Herrian eta Espainian 17.000 kooperatiba baino gehiago daude, 230.000 bazkide baino gehiago dituzte eta 35.000 milioi euro baino gehiago fakturatzen dituzte.\nCocetako presidente Juan Antonio Pedreñok esan duenez, enplegu gutxien galdu duten udalerriek jarduera kooperatibo handia dutenak izan dira.\nBatzarrean emandako datuen arabera, gainera, kooperatiben bizi-iraupena handitu egin da 2007tik 2014ra bitartean. Garai berean, 250 langile baino gehiago dituzten kooperatiben kopurua handitu egin da: %22 izatetik %31,8 izatera pasa dira.\nLan-kooperatibetan, 10 lanpostutik zortzi mugagabeak dira, eta %81, lan-jardun osokoak. Emakumeak dira langileen ia erdiak, eta 39 urte baino gutxiago dituzte langileen %43k. Bestalde, kooperatibetan errazago dute lan egiten hastea zailtasunak dituzten pertsonek.\nHainbat mahai-inguru egin ziren segidan. Horietako baten, berreskuratu diren enpresen gainean hitz egin zuten. Kooperatiba bihurtu diren enpresa mota asko daude; batetik, porrot egin duten eta langileen esku geratu diren enpresak; krisi batetik datozenak, eta porrot egin aurretik, jabeek langileei kooperatiba egitea proposatzen dietenak; ugazabek eta langileek batera berpizten dituzten enpresak; ugazaba erretiratu eta enpresa langileei saltzen dieten kasuak; eta ERE masiboetatik datozenak.\nMiquel Ruiz parte-hartzaileak esan zuenez, "administrazio publikoek ardura bat" dute eredu kooperatiboa zabaltzen, eta administrazioei eskatu zien kooperatibizazio prozesuak bultzatzeko.


Iztuetako trenbidearen zubi berria jartzeko lau egun beharko dituzte - Irutxuloko Hitza : Irutxuloko Hitza\nIztuetako lanak. (Argazkia: Donostiako Udala)\nIztuetako trenbideko zubiaren egitura berria prest dago, eta datorren larunbatetik aurrera jarriko dute. Zehazki, Gros eta Egia lotzen dituen eremuko lan horiek hilaren 9tik 12ra egingo dituzte. Asteburua eta zubia aprobetxatuko dituzte obra hasi eta bukatzeko. “Lau egun gogor” izango direla aitortu du Duñike Agirrezabalaga Hiri Proiektuen zinegotziak.\nLanak atsedenik gabe egingo dituzte larunbateko 00:00etatik astearteko 05:00etara. “Lan horiek bizilagunei eragin diezaieketen barkamena berretsiko da; izan ere, laster amaituko dira obra horien gaueko eragozpenak, eta nabarmen aldatzen ari dira zonaldearen fisionomia”, azaldu du Agirrezabalagak.\nAzken egunetan zubiaren egitura metalikoa muntatzen aritu dira, eta behin betiko kokatzeko prestatu dute. Izan ere, egitura patinen eta kantuen bidez irristatuko da kokatzeraino. Lanek iraun bitartean tren zerbitzurik ez da egongo. Inguruan egiten diren trenbide konexioak autobus zerbitzu bidez egingo dira, egungo bidea desagertu egingo baita zubi berria muntatzeko eta bide berriak eta dagozkion instalazioak, katenariak eta gainerakoak jartzeko.\nTren zirkulazioa berreskuratuta, lursaila zulatzen hasiko dira trenbide azpiko bide berria eraikitzeko, Iztuetako zubibidea ordezkatuko duena. Horrez gain, gerora egingo diren urbanizazio lanak aintzat hartuta, obra guztia 2022ko apirilerako bukatua egotea aurreikusten du udalak.


Munduko Osasun Erakundeak 2022ko uztailaren hasiera ezarri du biztanleria osoaren % 70 txertatuta edukitzeko\nPublikatuta: 2021/12/29 23:29 (UTC+1) Azken eguneratzea: 2021/12/29 23:29 (UTC+1)\nMunduko Osasun Erakundeko zuzendari nagusiak "herrialde aberatsetako liderrak" eta "fabrikatzaileak" helburu hori lortzeko elkarrekin lan egin dezaten.\nEmakume batek covid-19aren txertoaren dosi bat jasotzen Indian. Argazkia: EFE.\nMunduko Osasun Erakundeko (MOE) zuzendari nagusi Tedros Adhanom Ghebreyesusek dei egin die herrialdeei, eta 2022ko uztailaren hasiera ezarri du biztanleria globalaren % 70i txertoa jartzeko epemuga gisa.\n"Gobernuek, industriak eta gizarte zibilak gurekin lan egitea nahi dut, data honetarako herrialde guztietan txertoak % 70 estaltzea helburu duen kanpaina batean", iragarri du Nazio Batuen Osasun Erakundeko buruak asteazken honetan emandako prentsaurrekoan.\nZehazki, "herrialde aberatsetako liderrak" eta "fabrikatzaileak" aipatu ditu helburu hori lortzeko elkarrekin lan egin dezaten. "Nazionalismoa epe laburrean gainditzeko eta herriak eta ekonomiak etorkizuneko aldaeren aurka babesteko unea da hau, txertoen arloan munduan dagoen desberdintasunari amaiera emanez", nabarmendu du.\nHala eta guztiz ere, deitoratu du ez dela lortu MOEk proposatutako helburua, hau da, 2021aren amaierara iristea txertatutako munduko biztanleriaren % 40arekin.\nEra berean, Tedrosek azpimarratu du 2022an covid-19ari aurre egiteko tratamendu berriak "herrialde guztietan eskuragarri" egongo direla. "Eta pertsonak une egokian tratamenduan jarriko direla bermatzeko, leku guztietan lortu behar ditugu probak", esan du.\n"Osasun arloko segurtasun ezarekin amaitzea da oraindik pandemiarekin amaitzeko gakoa", adierazi du, eta pandemia hau luzatzen den heinean, "litekeena da aldaera berriek neurriak saihestea eta egungo txertoen edo aurreko infekzioaren aurrean guztiz erresistenteak bihurtzea". Horretarako, txertoak egokitu egin beharko dira, behin eta berriz.\n"Txertoaren edozein eguneratzek hornikuntza-eskasia berri bat ekarriko luke, eta, beraz, garrantzitsua da tokiko fabrikazio-hornidura handitzea pandemia hau amaitzen laguntzeko eta etorkizunerako prestatzeko", esan du Tedrosek.\nHala eta guztiz ere, MOEko zuzendari nagusia baikor agertu da; izan ere, bere ustez, 2022a "pandemiaren etapa akutuarekin amaitzeaz gain, osasun segurtasun sendoago baterako bidea egiten den urtea izan daiteke".


Nire lagunen gezurrak - Joxemari Iturralde - 111 Akademia\nIzenburua: Nire lagunen gezurrak\nEta zuk zer? Seguru zuk ere noizbehinka gezurrak esaten dituzula. Nik baino gehiago? Nire lagunek baino gutxiago? Irakur ezazu liburua eta kontatu gero. Baina, egia esan, e? Ez hasi gezurretan. Edo bai… zuk ikusi.


Galtzaundiko emakumeon adierazpena - - Tolosaldeko ataria\nGaltzaundiko emakumeon adierazpena\nGaltzaundi 2019-03-07 10:03\nEzaugarri partikularrak dituen pertsonez osatuta dago gizartea. Ezaugarri bakoitza da garrantzitsua, beste edozein baino gehiago edo gutxiago izan gabe. Partikulartasun horretatik bizitzeak eta bestearena errespetatzeak egiten gaitu gizatiar. Denok dugu zer esan, eman eta jasotzeko eskubidea.\nErrealitatea ordea bestelakoa da, ezaugarri sozial, politiko eta kulturalek baldintzatu eta mailakatu egiten baitute pertsonen arteko harremana: izan lan harremanak, sozialak eta familia artekoak. Martxoaren 8ko greba feministen egun honetan, euskalgintzak ere, feminismoekin batera, oinarrizko eskubideen aldeko aldarria egiten du: euskal hiztuna eta emakumea menpeko egoeran baitaude.\nGizarte osoaren barne arazoa da. Horregatik, aliantzak batu eta era kolektiboan lan egiteko ardura dugu. Feminismoak eta euskaltzaletasunak biak batera, harantzago pentsatzeko gaitasuna ematen digute, jasaten ditugun menderakuntza faktore guztiak indargabetu, guretasun horretan ahaldundu eta elkarrekin berdintasunean eraikitako gizartea sortzen jarraitu dezagun. Beraz, Galtzaundiko Euskara Taldeko eta Galtzaundi tabernako lan-taldea osatzen dugun emakumeok ere bat egingo dugu martxoaren 8ko greba feministarekin eta Tolosaldean deitutako mobilizazioetan parte hartuko dugu.


1994ko Nafarroako Bertsolari Txapelketa - Wikipedia, entziklopedia askea.\n1994ko Nafarroako Bertsolari Txapelketa\n1994ko Nafarroako Bertsolari Txapelketa  Nafarroako Bertsolari Txapelketaren 23. edizioa izan zen, 1994ko martxoaren 6 eta 27 bitartean ospatu zen. Bertan, 16 bertsolarik hartu zuten parte eta guztira 4 saio ospatu ziren, horietatik 3 finalaurreko eta finala. Finala martxoaren 27an ospatu zen Lesakan.\nBittor Elizagoienek jantzi zuen txapela.\nJean Louis Harinordoki “Laka”\nGai-jartzaileak[aldatu | aldatu iturburu kodea]\n1. Bittor Elizagoien 580,5\n2. Estitxu Arozena 578,5\n3. Jexux Arzallus 564\n4. Ernest Alkhat 558,5\n5. Manolo Arozena 554\n6. Amaia Telletxea 551\n7. Jean Pier Mendiburu 543\n8. Mixel Aire “Xalbador II” 534\n↑ Bertsozale.com: BDB datu-basea


Confebask, Deusto Business School-eko enpresa dimentsioari buruzko jardunaldi finantzarioan | Confebask\nConfebask, Deusto Business School-eko enpresa dimentsioari buruzko jardunaldi finantzarioan\nEduardo Aretxagak mahai inguruan parte hartu du, Uvescokoren zuzendari nagusiarekin eta CAF eta Seguros Bilbaoko zuzendariekin batera.\nEduardo Aretxaga, bigarren eskumetik, mahai inguruan parte hartzen\nConfebaskeko zuzendari nagusi Eduardo Aretxaga moderatzaile lanetan aritu da gaur arratsaldean, Deusto Business Schoolek antolatutako enpresa dimentsioari buruzko jardunaldi batean, adituen eta enpresa zuzendarien parte hartzearekin.\nZehazki, Eduardo Aretxagak Uvesco Taldearen zuzendari nagusi Jose Ramon Fernandez de Barrenarekin, CAFeko negozio eta teknologiako zuzendari korporatibo Jon Imazekin eta Seguros Bilbaoko zuzendari nagusi ondoko Jose Manuel Ereñorekin batera partekatu ditu hausnarketak.\nAurretiaz, BBVA Researcheko azterketa makroekonomikoen zuzendariak, Rafael Domenechek, 250 langile baino gehiagoko enpresak Alemaniakoak bezain lehiakorrak direla adierazi du, enpresa dimentsioaren garrantzia adieraziz, "enpresen batez besteko tamaina %47 handitu ahalko bagenu, beraien produktibitatea %21 haziko litzatekeela" baieztatzeraino. Domenechek gogorarazi du sozietate handiak, batez beste, txikiak baino bi- hiru aldiz produktiboagoak direla, eta kalitate handiagoko enplegua sortzen dutela.\nConfebask-ek denbora asko darama euskal enpresen artean "tamaina irabaztearen" garrantzia hedatzeko ahaleginean, Euskadiko konpainien %97k 50 langile baino gutxiago dutela aintzat hartuz. Eta helburu horrekin aldizka egiten du Enpresa Dimentsioari buruzko berariazko Newsletterra, bertan datuak, elkarrizketak eta tamaina handitzeko erabakia hartu duten konpainien adibide zehatzak emanez.\nHain zuzen ere, azken zenbakian, Uvescoko zuzendari nagusi Jose Ramon Fernandez de Barrenak baieztatu du "hazteak zure posizio lehiakorra hobetzen eta beste sinergia batzuekin batera erosketa baldintza hobeak lortzen laguntzen dizula". Deustuko mahai inguruan zera gehitu du: "afera ez da haztearren haztea: erregio mailako enpresa batentzako beharrezko tamaina dugu". Hala ere, eskalako ekonomien garrantzia aitortzen du "tarteak galtzen" ari den sektore batean.\nGainera, Deusto Business Schoolek antolatutako jardunaldian, beste gonbidatuek ere beren esperientziaren berri eman dute hazkundeari dagokionez. Seguros Bilbaoko Ereñok gogora ekarri du bere negozioan "dimentsioa komenigarria dela, tamaina garrantzitsua delako kaudimentsua izateko eta zerbitzu jakin batzuk eskaintzeko". Eta CAFeko Josu Imazek aitortu du trenen sektorean "tamainak garrantzia duela, handia gainera, 10 aldiz handiagoak diren enpresekin lehiatzen baikara eta asko inbertitu behar baitugu urtero. Lehiaketetan lehiatzeko, gainera, finantzaketa handia behar da".\nIKUSI BERRIA OSORIK ALUMNI


¿Plaza ala hall? — Eibar.ORG | Eibarko peoria\nHemen zaude: Hasiera / Blogak / Errebal / ¿Plaza ala hall?\n¿Plaza ala hall?\nJosu Mendicute 2008/10/17 11:00\n830 m2-ko plaza zihoan tokian, 546 m2-ko hall bat da Eibar Boulevard-en proiektuan azaltzen dena. Promotoraren txostena lortu dugu, eta bertatik hartu dugu Hall hitza eta honako argazkia.\nGure aburuz, "sobrevuelo" hori ez da legezkoa, eta hor 830 m2 egon behar dira eraiki gabe. Hori dio Hirigintza Plan Nagusiak.\nEdozela, proiektu honek dionak aspektu hori beteko balu (gure aburuz, argi eta garbi EZ), 830 m2 izan beharko lirateke eta ez 546 m2. Beraz, "parkeak" 284 m2 gutxiago ditu. Azken puntu honetan ziur gaude ez duela balio beste inolako interpretaziorik.\nHau da proposatzen dudan ausardiaren fogra, ez da edozeinentzat, baldintza batzuk bete behar dira, garrantzitsuena 3/5 urteko umea euki. Froga hau da Coliseo sarrerako arkupietan sartu gurasoa(k), larunbat arratsaldeko 8ak inguruan eta argazkian ikusten den plaz-halean umea laga jolasean, eta gurasoa arkupietan geldi egon behar du. Gero epai mahiak erabakiko du zer motatako guraso klase izan gaitezkeen.\nIruñako lagun batek, bertako edifizio bati (¿Corteinglesa izan leike?) cortapelaquesos deitzen detsa. Ralladoria, bai, eta ralladoria da asuntua, baitta be... baiña lortuko dogu.\nZe zatarra, mesdez! Altzairuzko ralladoria dirudi barren! Irregulartasun guztiaz aparte, zelako mamotretua! Jente honek nun daka gustua baiña!


Gasteizen euskal txoko baten alde\nBAGARE taldekoek eskutitz hau bidaltzen dizugu nor garen eta zeintzuk diren gure asmoak, jakin dezazun.\nDakizun bezala Gasteizen ez dago euskal girorik. Hau ikusita, lagun talde bat bildu ginen, honi nolabaiteko irtenbidea emateko. Gasteizko euskaldun guztiak, bai euskaldun zaharrak, bai berriak, sakabanatuta gaude eta ez dugu elkar ezagutzen. Gure asmorik garrantzitsuenetariko bat, euskara kaleratzea da. Hemen Gasteizen, euskararen erabilpena euskaltegi eta ikastoletara mugatuta dago, eta horregatik ikusten dugu, euskara kalera ateratzeko beharra.\nOrain dela zazpi urte gutxigorabehera Gasteizko euskal talde guztiak bildu ziren Euskal Tokia montatzeko asmoz. Habe euskaltegi azpian egitea pentsatu zen, baina denborarekin ideia hau galdu egin zen. Hiru urte baranduago talde hauek bildu ziren berriro asmo berarekin proiektu bat egin zen (Las escuelas kalean lokal bat irakitzeko), Udaletxera aurkeztu zen baina honek ez zuen ezer esan. Beraz, proiektu hau berriro ahaztu egin zen. Geroago Euskal Herrian Euskaraz taldeak lokal bat eskatu zion Udalatxeari, baina ezetza jaso zuten. Ondorioz, talde baten beharra ikusten zenez, BAGARE taldea sortu zen.\nEuskal Tokia montatzeko genuen beharrik haundiena dirua zen, eta hilabete batez, alokatu genuen "Areitzak" taberna, dirua ateratzeko eta euskal giro jator bat lortzeko asmotan. Segidan, Gabonetan, gau pasa bat prestatzeari ekin genion, eta Ihauterietan, hauei buruzko hitzaldia eta keimada eta gozoki txapelketa.\nBitartean, lokal bat bilatzen, estatutuak egiten eta Udaletxearekin harremanetan jartzen aritu ginen. Lan honen emaitza "Sardeak" taberna izan da. Bertan, taberna ez ezik, gelak ere izango ditugu, ekintza kulturalak eta ekitaldeak burutzeko.\nLokal hau lortzeko dirua behar dugu, eta horregatik, kredito hipotekario bat eskatu dugu, baina honekin nahikoa ez izanik Bazkide kanpaina bat burutzen ari gara. Bazkide bakoitzak 500 pzta jarri beharko luke hilabetero, baina diruaren premia hain larria izanik, urte guztiko kuota aurreratzea erabaki dugu. Beraz, ahal baduzu, kuota hau aurrera dezazun eskatzen dizugu, 5000 pzta oraintxe ordainduz. Nahiz eta dirurik ez eduki, lasai egon, zure laguntza beti onargarria izango bait da guretzat.\nBazkide izateko edota zalantzaren bat argitzeko, helbide honetan aurkituko gaituzu, 8etatik 10etara:\nPinto Kalea, 74 zenbakia\nTelefonoa : 28 97 80\nBazkideen asanblada orokorra egingo dugu, eta komunikabideen bidez jakin araziko dizugu, non eta noiz izango den.\nGure artean lehenbaitlehen ikustekotan agurtzen zaitugu.


'Donosti berri on!' : Irutxuloko Hitza\nBagera! Gu ere bai! Gu beti pozez, beti alai, beti alai». Hauek dira donostiarrentzat urtea hasteko kanpaikadak. Eta kanpaikada hauek behin eta berriz entzuten eta bizitzen ditugu 24 ordu handi hauek.\nPrestaketek aspaldi izaten dute hasiera, uda pasata. Trajeak nola dauden, berriak egin behar ote diren, nahikoa makil badiren, danborrak egoera onean dauden, kupelak margotu eta bernizatu suilekin batera, danborrada kideekin harremanetan jartzen hasi… Urtea bukatu ahala jostun eta artisauen abisua: denborarik ez gauza gehiago egiteko. Abenduan lehen kontaktua, danborrak, kupelak eta suilak tonuan jarri ditugu segituan, eta lehen zirrarrak hasten dira San Sebastian martxa entzutean.\nGarai bereziak dira, zerbait ona datorrenaren susmoa. Guretzat urte bukaera iristen ari dela dirudi. Beste leku askotan abenduaren 31n sentitzen dutena guk urtarrilaren 19an sentitzen dugu. Garai berri bat dator, markatutako egun bereziak gure bihotzetan eragina du; iristeko gogoa badago, baita ez bukatzekoa ere.\nEntseguen ostean, poteoa urteko garai honetako danborradako lagunekin; hainbat urrutitik datoz, eta ez dira ezer hartu gabe joango, ezta?\nAfarien antolakuntza hor dugu ere. Menuak zehaztu gogoko ditugun kutixiekin, tradizioa eta berrikuntzak uztartuz. Aurtengoan Gastronomiazko Euskal Anaiartea jendez lepo izan dugu aspaldiko garaietan bezala, 190 kide bertako afariaz gozatzen.\nEta azkenik iristen da eguna, 12ak erlojuan, laurdenak entzuten dira, eta mahatsak izango balira bezala hitz eder horiek: «Bagera, Gu ere bai…».\nUrteak pasa urteak etorri, urtero izugarrizko festa egiten dugu, badirudi elementu berdinekin egiten dugula, baina urtero desberdina da. Gozatu dugu bai, izugarri. Eguna bukatuta, malkoak ditugu begietan, eta beti sentsazio arraroa: ja? benetan? bukatu da? Ondo gozatzen dugu bai eguna.


Ribabellosa (EUS) - Erriberabeitiko Udala\nGaur egun Ribabellosak, Igay, Quintanilla, Manzanos, Melledes eta Ribaguda herriekin batera, Erriberabeitiko Udala osatzen du, eta Ribabellosa da hiriburua. Erribera Beitia Añanako Koadrilan dago. Antzinaroan, sei herri horiek, Salcedokoarekin batera, Erriberako Ermandadea osatu zuten, eta Zuiako Kuadrillaren zati zen. Arabako herri horri buruz hitz egiteko, merezi du 1877. urtera jotzea, eta Ricardo Becerro de Bengoak bere Arabako Liburuan “Ribabellosa” ri buruz esaten zuena transkribatzea: leku bi aldiz ospetsua, gertaera historiko batengatik eta beste zientifiko bategatik. Lehenengoa Arabako Batzar Nagusiek 1.463ko urriaren 11n eta 12an egindako bilera izan zen, eta bertan Ordenantzen koaderno ospetsua eztabaidatu eta onartu zen. 1463ko Batzorde horretan, Ermandadearen Ordenantzen Koadernoan jasotako kapitulatua onartu zen, garrantzi handikoa izan baitzen Arabako prozesu integratzailean eta egungo Arabako lurraldearen bateratzean. Bigarrena, Warren de la Rue astronomo jakintsu eta fisiko ospetsuak Kewko (Londres) bere behatoki ingelesean sortu zuen asmoa: eklipseetan eguzkiaren inguruan ikusten ziren sugarrak aztertzea, ilusio optikoa ote ziren edo ilargikoak edo eguzkikoak ote ziren jakiteko. Arabako probintziakoa izateari dagokionez, herri zaharrenetako batean gaude, eta bertako bi kale probintziak izan zituen lehenengo bi diputatu nagusiei eskainita daudela pentsa daiteke: Lope Lope de Ayala (1476-1502) eta Diego Martínez de Álava (1502-1533). 1988an, 1.463ko Batzarren 525. urteurrenean, efemeridea gogoratzeko monolito bat jarri zuten Ribabellosako Plaza Nagusian.\nJaiak urriaren 7an ospatzen dira, Arrosarioko Andre Mariaren egunean, eta abuztuko azken igandean Esker emate festa ospatzen da.\nRIBABELLOSA. 1.860KO EGUZKI-EKLIPSEA\nBerriro aipatu genuen Ricardo Becerro de Bengoa eguzki-eklipseari buruz: gizon ospetsu hau, Warren De La Rue, Ribabellosara lekualdatu zen 1860ko uztailaren 18ko eklipsea zela eta, bere behatokia berehalako altueran kokatu zuen, eta han, bere aparatu foto-heliografikoarekin, argazki-proba bikainak lortu zituen, hidrogeno goriaren protuberantzia horiek eguzkiarenak zirela frogatu zutenak. Warren de la Rueren lana ez da jakingura zientifiko hutsa. Garai hartan, Eguzkiaren izaerari buruzko eztabaida ugari garatzen ziren, eta, hain zuzen ere, Warren de la Ruek asmatutako eguzki-argazkigintzako teknikak izan ziren heliofisikaren ezagutzan bidea ireki zutenak, beren teoria ospetsua frogatu ahal izan zutelarik eguzkitik hidrogeno gori-goria zeriela, eta, gainera, Ribabellosan egin ziren lehenengo tokietatik atera ziren argazki horiek, Angelano de la Rezchiko edo Las Recchiko basamortuko zuzendariekin batera. Lekukoen artean, mundu osoko zientzialariekin batera, auzokoak aurkitu ziren, ziur aski egungo Ribabellosako biztanle askoren arbasoak, eta ziur aski jakin-min handiz ikusi zuten nola moldatzen ziren beren aparatuekin zientzialari horiekin. Gertaera hura bizi izan zutenen artean, ia zortzi urteko haur bat aurki dezakegu, Santiago Ramón y Cajal, neurozientziaren aita, Medikuntzako Nobel Saria 1906an, bere bizipena idatzita utzi zuena, eta haren paragrafo batzuk transkribatu genituen: 60. urteko eguzki-eklipsea egunkariek iragarri zuten, eta jendeak ezinegon handiz itxaron zuen. Jende askok, kristal keztatuez begiak babestuz, mendixketara jo zuen korrika, eklipsea erosoago ikus zezaten. Iragarritako ordua iritsi zen, eta kalkuluak zehatz bete ziren. Eklipsean, ezinegonak natura osoa betetzen du, aitak ohartarazi zidan bezala. Animalia eta landareentzat eklipsea kontraesana da, bat-batean beren bizitza gobernatzen duten indar naturalek huts egingo balute bezala. Ulertzen zuen gizakiak zientzian aurreikuspenerako eta nagusitasunerako tresna ahaltsua duela. Bizi izandako gertaera haien oroimenez, Ribabellosako Plaza Nagusian 2011ko abuztuan eguzki-erloju bat jarri zen, Warren de la Rueren omenez. Eguzki-erloju zilindriko eta ekuatorialaren eredua da. Ordu-lerroak lurreko ekuatorearekiko paraleloa den zilindro baten barruan inskribatuta daude, eta gnomona zilindro horren ardatza gurutzatzen duen hagaxka batez osatuta dago. Gnomoaren hagaxka Ribabellosako meridianoaren lerroan dago jarrita. Hauek dira instalatu den lekuaren koordenatu geografikoak: 42º 42,\nRibabellosako Foruen Plazan, Arabako lehen Batzar Nagusien eraketa edo ospakizuna gogoratzeko plakak eta Warren de la Rue omentzeko eguzki-erlojua ikus daitezke. Gaur egun, Erriberabeitiko udaletxearen eraikin modernoa da nagusi, eta, erdian, Bolos joko ezagun bat. Baina badira miresteko moduko beste eraikin batzuk ere, eta horretarako, plaza honetaz Micaela Portillak idatzi zuenari buruz hitz egiten uzten dugu.\nPlazaren iparraldeko aldea ixten du SANTA MARIAKO BLASONATUTAKO ETXEAK, frontisa nobletzen eta ezaugarritzen duen eraikinak. Erdiko dorrea du, atea dinteldua, balkoi bat gainean eta goiko solairuan erdi-puntuko lau arku dituen galeria eder bat. Eraikinaren armarri nagusiak “CREDO IN UNUM DEUM” legenda duen banda bat erakusten du, goialdean errematean almenadun hiru dorre dituen gaztelu bat, arrano harrotua behealdean eta zortzi sotuer borobilean, Ribabellosako pinudietako armak, genealogista batzuen arabera. Fatxada bereko leiho baten gainean armarri txiki bat dago, zatitua, zuhaitz bat horzkatuta duela – Erauzia eta sustrai bisibleekin – Lehen zatiketan, eta hamahiru izar gazi-gozoak bigarrenean. Juan Vidal Abarcak azaldu digunez, jatorriz, dorrea Gineatarren jabetzakoa eta fundatua izan zen. Arabako Karkamo herritik (Gaubea) zetozen, eta Rivabellosan finkatu ziren XVI. mendearen amaieran, eta Ribabellosako familia nagusietako bat izan ziren. Ginea horiek maiorazkoa izan zuten Villamadernen (Gaubea), Salazar abizeneko ahaide batek sortua, eta, beraz, ia beti Ginea-Salazar deitzen ziren. Ondoren, eta Gineatarrek Montoiekin bat egin zutenean, XVIII. mendearen hasieran, armarria jarri zuten Arrosarioko Andre Mariaren Parrokiako kapera batean. Kapera hori Pedro de Guinea jaunak erosi zuen 1622an. Plazaren ezkerraldean, gaur egungo udaletxearen lekuan, San Martin Erdi Aroko eliza zegoen. 1099an bazegoen, Mirandako foruan agertzen den unean. Alfontso VI.a erregeak hiribildu berriari ematen zizkion lurralde eta elizen artean, « Bakean eta denborazko ongietorrian », Ribabellosan hamalau orube aipatzen ziren San Martin elizaren ondoan, sei goiko kalearen gainean eta zortzi erdiko kalearen eta beheko kalearen eta elizaren erdiaren artean. Horrek adierazten du Ribabellosa orduan ondo populatuta zegoela, eta hiru kalez osatutako nukleo bat osatzen zuela San Martin Elizarekin. Ribabellosa alfozeko lekurik populatuena zenez, Ribabellosak bi burdin hesiren zerga ordaintzen zion Donemiliagako monasterioari, hogei etxeri zegokien ekarpena, botoaren zenbaketaren arabera. 1737an, San Martin eliza zaharra, orduan ermita bihurtua, haurren eskola gisa erabiltzen zen, eta erabilera hori, lotsagabea zenez, debekatu egiten zuen urte hartako bisitariak. 1.760ko bisita pastoralean gotzainak hondatuta aurkitzen du, bisitaren aktan hitzez hitz dioenez, eta horregatik agintzen zuen osorik eraisteko beste parrokia konpontzeko, orduan San Joan ermita zena. 1.792an, prelatu bisitatzaileak eraitsita aurkitu zuen.\nHirigunearen barruan, eta plazako ardatz nagusian bertan, Komunioirako norabidean, herriko ospitale izandako etxea dago, egungo eraikinen artean 27 zenbakia duena. Micaela Portilla historialariak hari buruz idatzi zuenaren berri emango dugu berriro. Harlangaitzezko eraikina da, XIX. mende hasierakoa; ate nagusia dinteldua da, eta gurutze ebaki bat du ezkerreko janban; leihoak harlanduzko lan onez markoztatuta daude, eta teilatua lau isurialdekoa da. Etxe hau 1819an berreraikia izan zen, ospitale zaharra eraitsi eta erre ondoren, Parrokian kontserbatutako Ospitaleko Liburuan irakur daitekeenez, azken gerraren burutapenekin. Urte hartan, ospitaletik geratutako hondakinak botatzeko, obra-hondakinak ateratzeko eta eraikin berrirako zimenduak irekitzeko lana ordaintzen zen. Ospitale honek historia luzea izan zuen herriko bizitzan. XVI. mendean dokumentatu zen, eta hainbat lursail eta sei anega gari zituen, urteko errentan. Abegitsuen ardurapean zegoen, horietako batzuk bere izenekin ere ezagutzen ditugularik, eta XVIII. mendean, antzinako etxeaz gain, eguterako airearen parteko solartziloarekin, lur zurizko zortzi lursail zituen, eta ogia ekartzen zuen. 1760an hiru ohe zituen eta 1797an parrokiari hirurehun dukat erroldan emateko adina diru zuen, egungo kanpandorrearen obrarekin jarraitu ahal izateko; beste mailegu batzuk egiten zituen elizaren alde, eta herriari eta bere bizilagunei laguntzen zien frantsesen aurkako gerrek eragindako kontribuzio, anoa eta bestelako gastuak ordaintzen. Ribabellosako ospitaleak gaixoak zituen arren, bertan heriotzak, kirurgialariari egindako ordainketak eta haurdun dagoen emakume bati erditzean eta eriondoan egindako harrera erregistratzen dira. Batez ere, gaixo zeuden oinezkoen pasabide bat zen, janari, lasaitasun eta atsedeneko berehalako arreta ematen zietenak, zamalkaduraz edo gurdi batez Miranda edo Estavilloko ospitaleetara eramaten zituztenak, ziur aski hobeto hornituak beren gaitzak zaintzeko. Normalean ospitale honetatik pasatzen ziren, eta bertan jasotzen zituzten aipatutako laguntzak, urtero hogeita hamar eta berrogeita hamar pasadizo koitaduren artean, maiordomoen kontuen arabera.\nSAN JUAN ETA MAGDALENA BASELIZA\nRibabellosa, Canfranc edo Orreagatik zetorren Donejakue bidea igarotzen zen Arabako azken herria zen, Arabako lurraldean San Adriango tuneletik sartzen zen, eta Gasteiz eta Lapuebla igaro ondoren, herri horretatik alde egiten zuen. Bitxia bada ere, bide hori Rivabellosan sartzen zen San Juan parrokia zaharretik, gaur egun San Juan eta Magdalena baselizatik, bere goialdetik hiribildua menderatuz, eta herria zeharkatzen zuen desagertutako San Martin parrokiatik igaroz, herriaren erdian kokatua, eta ospitalea ezkerrean utzita, Ribabellosatik ateratzen zen Bayas gaineko zubitik, Magenatarren jatorrizko baseliza zegoen tokitik gertu. San Juan eta Magdalena baseliza gotiko estiloko eraikina da, eta XV. mendean datatu daitezke eraikuntzako elementu batzuk, burualdeko leihatea kasu, eta beste batzuk, berriz, lehenagoko eraikin batekoak izan zitezkeen, iparraldeko saihetseko harburuak kasu. Barrualdea 1806an berreraiki zuen Nicolas de Ullibarri hargintzako eta igeltserotzako maisuak, ordurako eraitsita zegoen Magdalena baselizaren gurtza eliza horretara eraman zutenean. Tenplu honen burualdean, Gurutze Kristoa, San Joan Ebanjelariaren beste irudi bat eta, onena, Maria Magdalenaren irudi urreztatu eta polikromatua daude. XVIII. mendeko irudi barrokoa da, eta lurrinen heldulekua du ezkerreko eskuan, eta eskuinekoa bularraren aurrean. Desagertutako San Martinekin batera, parrokia gisa aipatzen dira 1.556ko pastoral ikuspegian, eta lurperatze leku bezala 1.616ko ikuspegian. Biek XVII. mendean galdu zuten parrokia-kategoria, ordutik Ribabellosako parrokia bakarra den Arrosarioko Andre Mariaren parrokiak ordezkatu baitzituen. Hala ere, Hildakoen Liburuan jasota dagoenez, bi parrokietako ehorzketek jarraitu zuten, harik eta Arrosarioko berria 1.660ko hamarkadan erabat gaituta geratu zen arte. Ehun urte geroago, 1.760an, hain egoera txarrean zeuden, non jada ermitak ziren, non gotzainak San Martingoa eraisteko agindua eman zuen, eta bere hondakinekin San Joanekoa konpontzea. Ribabellosako irteeran Bayas ibaiaren gaineko zubia dago, ziur aski Erdi Arokoa, eta handik gertu, ibaiaren eskuineko ertzean, La Magdalena baseliza zegoen, ia ziur Erdi Arokoa eta 1.566an dokumentatua, eta ez da hondarrik kontserbatzen, egungo San Juan eta La Magdalenaren burualdeko irudia izan ezik. Madalenako baseliza hura oso debotua zen kofradia eta gurtza erregularrekin, eta Ribabellosako bizilagunen testamentu-agindu asko jasotzen zituen, eta inguruan lur propioa eta beste zazpi lursail zituen, santuaren mantenurako eta gurtzarako. 1792an, apezpikuak, baseliza zegoen egoera maltrexoaren aurrean, hura eraisteko agindua eman zuen, eta, bere lur eta material soberakinak eta San Martin parrokiakoak saltzearekin batera, ermita berri bat eraiki zen Ribabellosan. 1.804an 600 erreal lortu ziren hondakinen salmentarekin. Ikusi dugunez, ez zen agindua bete; aitzitik, 1806an, San Joanen zaharra konpondu zen, Maria Magdalenaren irudia bertara eramateko, eta hortik datorkio gaur egun duen izena: San Joan eta Magdalenaren baseliza.\nARROSARIOKO ANDRE MARIAREN PARROKIA\nRibabellosako parrokia, Arrosarioko Andre Mariaren izenekoa, XVI. mendearen amaieran eraiki zuten, eta XVII. mende osoan zehar, behe errenazimenduaren eta lehen barrokoaren artean. Francisco Saenz de Pobes elizgizonak 1.574ko testamentuan sortutako Obra Pia-k emandako funts ekonomikoei esker eraiki ahal izan zen. Eliza exentua da, gurutze formako oinplanoa du, hiru atal, gurutzadura eta burualde diagonala. Kanpandorreari atxikita dago. Habearteari atxikita kapera batzuk daude, barrualdean zabalera handiagoa ematen diotenak. Arkupea harlanduzko harrizkoa da, eta motibo geometrikoekin ornatutako petxinetan oinarritutako gangaz estalita dago. Bere portadak azken erromatar berpizkundearen soiltasuna islatzen du. Bere atzean, erdi-puntuko arkudun portada taulamendu batean kokatzen da, frontoi triangeluar zatituarekin eta zutabe toskazoekin. Korua, oinaldean dauden pilastren gainean dauden arku beheratuen gainean eraikitzen da. Harlanduzko harrizko tenpluak ere burualde poligonala du, erdian ertz bateratuak dituen ganga, eta hiru ataleko habearte bakarra, lunetoz estalia. Bi kaperek gurutze itxurako espazio hori zabaltzen dute lehen atalean. Eraikuntza amaitu zenean, 1.664-1-665ean, sakramentua San Joan eta San Martin parrokia zaharretatik lekualdatu zen, festa handien eta dontzeilen dantzen artean, parrokiako dokumentazioak adierazten duenez. Ebanjelioaren ondoko kapera 1.662an saltzen zitzaion, obra amaitu aurretik, Catalina Ortiz de Lazcano y Gordejuela andreari, jatorriz San Joan Bataiatzaileari eta gaur egun San Joseri. Aurrealdean, armarri ebaki bat, goialdean gurutze bat daramana, erdian bat duten panelez, Gordejuelen armarriz eta, behealdean, Lazkanoen ilgoraz eta izarrez kantonatua. Armarriarekin batera, bi inskripzio daude: bata, Sakramentuari eta Sortzez Garbiari, eta, bestea, kapera eraiki zuenaren izena: Juan Ortiz de Gordejuela eta Lazcano batxilergoa. XVII. mendeko erretaula gordetzen du, Jesusen bataioko erliebe batekin. Eskuinean, Sortzez Garbiari eskainitako kapera, 1.662an, Pedro de Guinea jaunari ere saltzen zitzaion. Ahoan giltzak dituzten bi otso, Gineatarren armak, Montoyatarren panelak eta Zaraitzuarren hamahiru izarrak dituen armarria darama. Erretaula barrokoaren buru, zutabe salomondarren artean, Sortzez Garbiaren irudi bat dago. Hirugarren kapera, Erremedioen Ama Birjinarena, XIV. mendeko Erdi Aroko irudia duena, gaur egun erretaula nagusiaren buru da, duela ez urte asko hara joan baitzen, eta herritar askok kapera honetako irudia gogoratzen dute. Sakristia 1.729 urtekoa da. José López de Frías jaunak 1.730ean proiektatutako erretaula nagusia, Jerónimo de la Revilla jaunak errematatua, baina haren heriotzagatik Joaquín de Roqueñi jaunak ezin izan zuen 1.741 arte egin. San Joan Ebanjelariaren eta San Martinen irudi errenazentistak dira, XVI. mendekoak. Madalena eta San Migelen tailu barrokoek Rivabellosan egon ziren ermiten santu titularrak irudikatzen dituzte. Aldare barrokoa 1.747koa da, Roqueñiren zuzendaritzapean, eta Manuel Moraza maisuak egin zuen. Errenazimentuaren eta barrokoaren ondoren, neoklasikoak eliza hau markatzen amaitu zuen bere kanpandorrea 1.796an eraikiz. Obra hau Nicolas de Aramburu arkitekto gasteiztarrari zor zaio, Francisco Ibañez bere lagunarekin. Burualdeari atxikitako kanpandorrea oinplano karratukoa da eta harrizko kupulaz eta linternaz estalita dago. Ordutik aurrera, Rivabellosako dorrea funtsezko elementu gisa agertzen da Bayas ibaiaren eta haren inguruaren paisaian.\nBAIAS IBAIAREN GAINEKO ZUBIA\nHiribilduaren irteeran, Komunioirako norabidean, Baias ibaiaren gaineko zubia dago. Micaela Portilla historialariak Erdi Arokotzat jo dezake zubia, baina oso aldatuta dago gaur egun zirkuluerdiko lau arkuen eraikuntzan. Bertatik zeharkatzen zuen ibaia Gorteko Posta Errege Bideak Frantziako mugara, zeina, Mirandatik, Rivabellosan sartzen baitzen Armiñon eta La Pueblatik Gasteizeraino jarraitzeko. Armiñongoa bezala, zubi hori abandonatuta geratu zen, hain garrantzitsua zen arteriaren igarobiderako estua zelako, eta Miranda inguruan eraikitakoak ordezkatu zuen, ibilbidearen eskakizunak betetzeko gaitasun handiagoa baitzuen. Zubi hau 1744an, 1765ean Posta Bidea eraiki baino bi hamarkada lehenago, eratu zen Probintziako Zubi, bide eta galtzada guztien Mapan deskribatzen zenez, karea eta katroa begiz eta karelez egindako kantua zen, Frantziako Erresumatik Gaztelarako, Madrilgo Gorterako eta beste zati batzuetarako behar zena. Horregatik, antzinako bidea aurkitu ahal izan da. Ribabellosa hiribilduak Probintziari 1787an azaldu zionez, ur-goraldi batek zati handi batean hondatu zuen, eta, zegoen probidentzia eta arrisku azkarraren ondorioz, herriak bere osaera erabaki zuen, eta horren kostua ofizial pioi eta ezkonduek izan zuten, hirurehun eta hirurogeita bost erregek. 1790eko azaroaren 20an, oso hondatuta zegoen zubiaren egoerari buruzko informazioa eman zen, bereziki Madalena baselizaren zatiari buruzkoa; halaber, txostenak dioenez, auto eta gurdien karel guztiak suntsituta daude, zubi hori oso estua baita. Horregatik, Errege Bideko pasabide gisa erabiltzeari utzi zitzaion. Zubitik gertu, ibaiaren eskuineko ertzean, Madalenaren baseliza zegoen. Ziur aski, Ermita hori ere Erdi Arokoa izango zen, 1556. urteaz geroztik dokumentatua.\nSan Martin eta San Joan parrokiez gain, azken hau gaur egun baseliza bihurtua, 1556ko bisita pastoralak San Migel, San Felices eta Santa Maria Magdalenari eskainitako hiru ermitaren izenak jasotzen zituen, gaur egun San Joan eta Magdalena ermita den San Joan parrokia zaharraren eraikinean gurtzen den bakarra. San Migel ermita herriaren sarreran zegoen eta bertako toponimian gordetzen du bere oroitzapena. San Felices ermitaren existentzia, Saelices eta La Cuesta de Saelices izeneko toponimoen bidez ere kontserbatzen da, parrokiako liburuetan kontserbatzen den 1600eko apeoan erregistratuak. Ribabellosa eta Bayas arteko mugan, Santa Marina gainak adierazten du santuari eskainitako ermita bat dagoela, 1.599an dokumentatua. Badira hiribilduaren inguruan dauden eliza zahar-zaharren beste dokumentu-aztarna batzuk ere. Donemiliaga Kukulako monasterioak, 1070ean, San Tomeri eta San Kristobali eskainitako bi tenplu erregistratzen ditu. Urte horretan, Leguncia andere nobleak San Millani Santo Tomas Apostoluaren monasterioa eskaini zion, Ripavellosan, bere dibisa, baratzea eta hainbat mahastirekin, bat Hortutako Harrian, bi San Kristobalen ondoan, eta beste bat Arabara doan bidera doan lursail batean. Dokumentu horretan bertan, oinetxeko jaun baten izena agertzen da: Álvaro González de « Ripavellosa », toki horretakoa. Foruen Plazaren hego-ekialdeko angeluan, gaur egun Gizarte Etxearen eskuinaldean dagoen etxean hain zuzen ere, etxebizitza gotiko baten aztarnak zeuden 2007. urtera arte, profilean alakatutako arku zorrotzeko leiho bikiak zituztenak eta harlandu bakarrean landuak, batzuk mainelak desagertuta zituztela. Etxea XIV. mendean datatu zitekeen, deskribatutako elementuengatik. Ziurrenik Ribabellosako etxerik zaharrena.\nAutor: Juan Carlos Abascal


Plazaola-Leitzarango bide berdearen kudeaketa, aztergai - Eskualdea - Aiurri.eus\nPlazaola-Leitzarango bide berdearen kudeaketa, aztergai\nXabier Lasa 2019-11-22 12:40\nPlazaola-Leitzaran bide berdearen errealitate turistikoa kudeatzeko ereduari buruzko lan-jardunaldia egin dute Andoainen, Otietako Bisitarien Etxean goiz partean. Gipuzkoa eta Nafarroako hainbat udal ordezkarik eta teknikarik hartu dute parte, eta besteak beste, bide berde horren inguruko bi azterketa aurkeztu dira.\nRafaela Romero Mugikortasuneko eta Lurralde Antolaketako diputatuak eman dio hasiera jardunaldiari. Plazaolako natura-altxorraren balioa nabarmendu du eta bere kudeaketaren atzean dagoen erakundeen arteko elkarlana goraipatu du, hain zuzen ere, Gipuzkoako Aldundiaren, Nafarroako gobernuaren, udalen eskualdeko garapen-agentzien eta turismo-eragileen eta bizikleta sektoreko erakundeen artekoa.\nBi azterketa aurkeztu dira\nLeitzarango Bisitarien etxea kudeatzen duen Bizibizikiko Miren Arrigain, komunikazioan eta turismo jasangarriko ikerketan adituak bi txosten aurkeztu ditu jardunaldian.\nPlazaola-Leitzarango bide berdeko txirrindulari erabiltzailearen tipologiaren ingurukoa izan da lehenbizikoa. Adierazi duenez, bisitarien %40 zikloturistak dira, eta horien motibazio nagusia Plazaolako bide berdea ezagutzea da; horretarako, egun bateko bizikleta-txangoa egiten du. Horien jatorria aztertzerakoan, datuek diote solik %22a gipuzkoarrak direla; gainerakoak, beste herrialde edo autonomia erkideetatik datoz.\nTurismo garapena jorratzen du aurkeztu den bigarren azterketak. Honen arabera, Plazaola-Leitzarango bide berdea bisitatzen duten turisten %60k Gipuzkoan hartzen dute ostatu, eta horietatik %40k Donostian. Bide berdera iristeko moduari dagokionez, bide berdearen erabiltzaileetatik, %47k euren etxeetatik bertatik bizikletaz iristen dira, %45a ibilgailuan, eta %8 trenean Andoaineraino. Datu horiekin ondoriozta liteke garraio pribatuaren erabilera nagusitzen dela beste aukera jasangarriagoren gainetik. Gauzak horrela, azterketak garbi ikusten du bide berdera iristeko bestelako garraiobideak sustatu beharko liratekeela. Eta horretarako, komunikazioa eta sentsibilizazioa ondo lantzea proposatzen du, bide berdera nola iritsi daitekeen behar bezala azaltzeko eta mugikortasun jasangarriko aukerak ikusarazteko.\nAzkenik, Bizibiziki erakundeak atondutako txostenak bi proposamen luzatzen dizkio Foru Aldundiari Plazaola-Leitzaranekin lotuta, honen prestazioak hobetzeko eta erabiltzaile gehiago erakartzeko: Gipuzkoako ikastetxeei zuzendutako sentsibilizazio kanpaina egitea, eta, bide berdearen mugikortasunari buruzko azterketa egitea. Bi txosten egileek uste dute bi proposamenak lagungarriak izan daitezkeela Plazaola-Leitzarango bide berdearen erabilera optimizatzeko eta erakundeen arteko lankidetza errazteko.


Igandeko Ebanjelioa: marzo 2016\nGero eta ugariagoa zen fedearen bidez Jaunari elkartzen zitzaizkionen taldea, gizon eta emakume.\nEginak liburutik 5, 12-16\nAnitz mirari eta egintza harrigarri gertatzen ziren herrian apostoluen eskuz. Fededun guztiak Salomonen aterpean bildu ohi ziren gogo batez; baina beste inor ez zen haiekin elkartzera ausartzen, herriak asko goraipatzen bazituen ere. Gero eta ugariagoa zen fedearen bidez Jaunari elkartzen zitzaizkionen taldea, gizon eta emakume. Gaixoak kalera ateratzen zituen jendeak eta ohe nahiz ohatiletan ezartzen zituzten, Pedro igarotzean beronen itzalak bederen bat edo beste uki zezan. Jerusalem inguruko herrietatik ere jende-talde handiak etorri ohi ziren gaixoak eta espiritu gaiztoen menpe zeudenak berekin ekarriz, eta denak sendatzen ziren.\nSalmoa 117, 2-4. 22-24. 25-27a\nEsan bezate aarondar apaizek :\nOtoi, Jauna, eman garaipena!\nOtoi, Jauna, eman arrakasta!\nArgi egin digu Jainko Jaunak egiaz. R.\nHilik egon nintzen, baina orain bizirik nago menderen mendetan.\nApokalipsia liburutik 1,9-11a.12-13.17-19\nNi, Joan, zuen anaia eta Jesusen maitasunagatik atsekabean eta erreinuaren itxaropen iraunkorrean zuen kideko naizen hau, Patmos izeneko uhartean nengoen erbesteratua Jainkoaren hitzarengatik eta Jesusen testigantza egiteagatik. Jaunaren egunean Espirituak hartu ninduen, eta neure ostean ahots handia entzun nuen turuta-hotsa bezalakoa. Hau zioen: «Idatz ezazu liburu batean ikusiko duzuna, eta bidali zazpi eliz elkarte hauei.\nAtzera begiratu nuen, mintzo zitzaidan ahots hura norena ote zen ikusteko eta, itzultzean, urrezko zazpi argimutil ikusi nituen, eta argimutilen erdian gizaseme antzeko bat, soineko luzez jantzia, bularpea urrezko gerrikoz lotua.\nHura ikustean, hila bezala erori nintzaion oinetan. Berak eskuineko eskua gainean jarri zidan, esanez: «Ez izan beldur! Neu naiz lehena eta azkena, bizi dena; hilik egon nintzen, baina orain bizirik nago menderen mendetan, eta neure menpe ditut Herioa eta Hildakoen Egoitza . Idatz ezazu, beraz, ikusi duzuna: orain dena eta gero izango dena.\n2016-03-27 - Jaunaren Piztueraren Pazko Igandea (C)\n2016-03-26 - Larunbat Santua - Pazko Bezpera (C)\nLarunbat Santua - Pazko Bezpera (C)\n2016-03-25 - Jaungoikoaren Pasioaren Ostiral Santu...\n2016-03-24 - Jaungoikoaren Afariaren Ostegun Santu...


Ekin : Irutxuloko Hitza\nKantauri kofradiako kideak. (Argazkia: Kantauri kofradia)\nGuk ez daukagu formula magikorik, soluzio erabatekorik. Ez da errezeta erraza eta. Gu festa egin nahi duen talde bat gara, “festa” eta “egin” hitzen zentzurik zabalenean. Festa egin nahi dugu: ongi pasa bai baina, batez ere, zeharkatzen gaituzten harreman-modu eta balioak zalantzan jarri, puskatu eta alternatibak eraiki. Jaia ospatzeko gunea omen da, eta baita gure ohiturazko jokamoldeak erreproduzitzekoa ere. Hala izan da urte askoan, eta, neurri handi batean, hala da oraindik ere. Hain zuzen, horregatik iruditzen zaigu eragin beharreko eremu bat ere badela, lan egitea merezi duen esparru bat. Ilusio horretatik jaio ziren Donostiako Piratak, eta bertan egin genuen topo, orain dela hiru urte, Kantauri Kofradian ari garenok.\nBesteak beste, euskararekiko sentiberatasunak elkartu gintuen: euskararen egoerarekiko kezkak eta, batez ere, etorkizunean eragiteko grinak. Azken urteotan belarri-zuloen barru-barruraino sartua zitzaigun ziklo aldaketa iritsi zenaren ideia: bukatu zela euskararen alde egoteko garaia, euskararen alde egiteko garaia zela, ekitekoa. Gu ere beti izan gara ‘egitekoagoak’ egotekoak baino.\nZer egin, ordea? Intuizio batzuk badauzkagu. Hiztun modura, Euskaraldiak erakutsi digu euskaraz egitea ekintza eraldatzailea izan daitekeela. Aste Nagusia euskaraz bizitzea, gure arteko harremanak euskaraz eraikitzea, euskaraz gozatzea, euskaraz festa egitea… Hori dena, gaur egungo Donostian, ekintza eraldatzaile bat da. Talde modura, ordea, Piratok sakonagotik eragin dezakegula iruditzen zaigu: Aste Nagusia euskaraz antolatu eta bizitzetik pauso bat eman eta Aste Nagusia euskaratik antolatu eta bizitzera igaro gaitezkeela. Donostia abordatzea da Piraton helburua: kapitalaren Donostia abordatzea, turistentzako Donostia abordatzea, gaztelaniaz pentsatutako Donostia abordatzea, gizonek gizonentzat eraikitako Donostia abordatzea. Baina bukatu ziren borroka hauek denak paraleloki egiteko garaiak: gatazka guztiak korapilatzen eta txirikordatzen dira elkarrekin, eta galderak ere konplexuagoak (eta interesgarriagoak) dira gaur egun: nola egingo diogu gentrifikazioari aurre, euskaratik? Eta masifikazioari, nola erantzungo diogu euskaratik? Kultura globalizatuaren joera murriztaile eta homogeneizatzailearen garaiotan, nola eta zer sortuko dugu euskaratik? Pertsonen arteko botere-harremanak nola deseraikiko ditugu euskaratik (ere)?\nNola erantzun, nola aurre egin, nola deseraiki? Hasteko eta behin, elkarrekin, festak elkarrekin espazio eraldatzaile bilakatu nahiak egin baikintuen Pirata. Bidea ez da erraza, pauso bakoitzeko egin dugu kontraesanekin topo. Baina ospatzeko, bizitzeko, zalantzan jartzeko, kantatzeko, sortzeko eta, batez ere, ekiteko garaia dela sinesten dugu.


'Trakamatraka' - Kulturklik\nVitoria-Gasteiz 2019(e)ko Abenduak 15\nJazz erritmodun mangerak, didgeridoo bihurtuko diren yogurt potoak, kriskitin konplejua daukaten maionesa tapa jotazaleak, erritmo afrikarrez beteriko kuboak, gorputzean itsatsirik geratzen den doinua fabrikatzen duten hodiak... Hori guztia Trakamatrakan dago: musika aniztasuna, sormena eta irudimena, birziklatzea eta ingurumenarekiko errespetua bateratzen dituen proiektua. Tailer eta kontzertu didaktiko bidez musika modu erakargarrian hurreratzen dugu eta, aldi berean, birziklatze-kontzientzia lantzen dugu. Gizarte honek baztertzen dituen gauzak eraldatu, eta zoragarriak diren musika-tresna bihurtuko ditugu. Giro atsegin eta partehartzaile batean, isiltasunari forma emango diogu sormena landuz. Musika ulertzeko eta maitatzeko bide berria.\nJon Urrutia (Bilbo, 1978). Gitarra eta biolina jotzen ikasi zuen "Juan Crisostomo de Arriaga" (Bilbo) kontserbatorioan. Deustuko unibertsitatean Musika hezkuntza eta Antropologia burutu zituen. Proiektu ezberdinetan parte hartu du eta instrumentu ezberdinak landu ditu, gitarra elektrikoa kasu. Horrez gain, musika ikerketa arlotik jarraitu du bere formakuntza: perkusio instrumentuak, haize musika-tresnak, harmonia, konposizio-teknikak, moldaketak, eta abar aztertuz.


'Kosta Trail' ekainaren 19an itzuliko da modu presentzialean Uribe Kostara - Lasterketak.eus\nBizkaiko kostaldeko hainbat parajetatik igarotzen den eta helburu solidarioak dituen kirol-probak, kirolzaleak elkartuko ditu berriro, eta GaituzSport Fundazioari bideratuko dio bildutako diruaren parte bat.\nKosta Trailek 3 modalitate izango ditu: Mendi Maratoi Erdia (21 km), Mendi Martxa (20 km) eta Familia Ibilaldia (7 km) adin, baldintza eta eskakizun guztietako parte-hartzaileei lekua egiteko.\nIngurumenarekiko konpromisoak markatuko du hamaseigarren edizioa, probaren aztarna ekologikoa murrizteko\nBilbon, 2022ko martxoaren 15ean. Datorren ekainaren 19an, Kosta Trail formatu presentzialean itzuliko da Uribe Kostako itsaslabarretan zehar egingo den hitzordu solidario eta jasangarriaren hamaseigarren edizioa ospatzera. Berreskuratu den ekitaldia, korrikalariek eta txangozaleek gehien espero duten hitzorduetako bat da; izan ere, 2020an ezin izan zen egin pandemiaren ondorioz, eta 2021ean modu birtualean egin behar izan zen.\nForum Sporten, Salomonen eta Laboral Kutxaren babesari esker, itsasoa eta mendia berriro elkartuko dira hiru modalitateen bitartez esperientzia paregabea eskaintzeko: Mendi Maratoi Erdia (21 km), Mendi Martxa (20 km) eta Familia Ibilaldia (7 km).\nOhi bezala, probak izaera solidarioari erantzuten dio, eta aurten bildutako diruaren parte bat erakunde onuradun gisa errepikatzen duen GaituzSport Fundaziora bideratuko da. GaituzSport Fundazioak aniztasuna errespetatuko duen gizarte inklusiboa eraikitzeko eta desGAITASUNA duten edo ez duten pertsonen artean Jarduera Fisikoaren eta Kirolaren praktika sustatzeko egiten du lan, baldintza berdinetan eta euren bizi-kalitatea hobetuz.\n`Plastiko gutxiago´ Konpromisoa\nProba igarotzen den gune naturalak paregabeak eta ikusgarriak dira, eta, horregatik, zaindu egin behar dira, ingurumen-inpakturik txikiena eraginez. Beraz, elkartasunak ez ezik, Uribe Kostako ingurunearekiko ingurumen-konpromisoak ere markatuko du edizio hau, proban plastikoen erabilera murriztuz. Lasterkari guztiak sentsibilizatu eta inplikatu gura ditu antolakuntzak, eta horretarako hainbat ekintza gauzatuko dira:\nIngurumenerako neurri onuragarrienetako bat, horniduretan ez dela botilarik emango da, eta, beraz, plastikoen erabilera nabarmen murriztuko dela. Horrela, kirolariek autosufizientzian hartuko dute parte, hornidura puntuetan janaria baino ez baitute izango. Beraz, ura eramateko ontzi propioa erabiltzea gomendatzen zaie.\nIbilbidean zehar dauden iturrietan bete ahal izango dute euren botilatxoa edo kantinplora. Sopelako Udalaren laguntzari esker, irteera/helmuga inguruan ur puntu gehigarriak jartzeko aukera lantzen ari dira.\n12000 botilatxo gutxiago. Ur eta edari isotoniko botilatxoak kentzeak probaren alderdi logistikoan kamioien erabilera murriztea ere badakar, ibilbidean 12.000 botilatxo baino gehiago mugitu behar ez izateagatik. Lasterketako hornikuntza-guneetan baino ez dira botilatxoak egongo, lehia-proba delako, baina horien erabilera zonaldea mugatuz arautuko da, lasterkari guztiek hornikuntza-eremutik irten aurretik, zaborra horretarako prestatutako puntuetan utz dezaten.\nPlastikozko 4.500 poltsa gutxiago. Dortsalak eta kamisetak entregatzeko erabiltzen diren plastikozko poltsak kendu egingo dira; beraz, guztira 4.500 poltsa kenduko dira. Plastikozko poltsa bakar batek 50 urte behar izan ditzake degradatzeko, eta haren inpaktuak ekosistema naturalak kutsatzen ditu, itsasoa besteak beste. Bertan poltsak hilgarriak izan daitezke animalientzat, irensten badituzte edo horietan korapilatzen badira.\nZinta konpostagarriak. Kosta Trailek ez du pinturarik, esprairik edo plastikozko zintarik erabiltzen probaren ibilbidea markatzeko. Edizio honetan baliza berrerabilgarriak eta zinta % 100 konpostagarriak erabiliko dira. Horrek esan gura du botatzen direnean ez dutela kutsatuko, beste materia organiko batekin kontaktuan jartzean deskonposatzen eta ongarri natural bihurtzen hasiko baitira.\nPaper gutxiago. Paper gutxiago erabiliko da, Forum Sport dendetako inskripzio-liburuxkak kenduz, inskripzio guztiak online izango direlako. Edozelan ere, kartel eta seinale berriak egiteko behar den paperak PEFC zigilua izango du (Baso-ziurtagiria aitortzeko programa). Zigilu horrek baso-kudeaketa jasangarria sustatzen du eta hornidura-kate arduratsua errazten du. Beste edizio batzuetatik soberan dagoen materiala ere berrerabili eta aprobetxatuko da.\nHoriek dira Kosta Trail ingurunearekin konpromiso handiagoa duen proba izateko hartutako neurrietako batzuk, baina gainerakoak probaren informazio guztiarekin batera kontsultatu ahal izango dira www.kostatrail.com webgunean, bai eta Facebookeko www.facebook.com/kostatrail eta Twitterreko @kostatrail profiletan ere; horietan, parte-hartzaileek probari buruzko aholkuak, gomendioak eta sentsazioak partekatu ahal izango dituzte.


[dotb.eus] Gerediaga Elkarteak Astola urtekariaren 11. zenbakiaren nobedadeak aurkeztu ditu | dotb Durangaldeko Telebista\n[dotb.eus] Gerediaga Elkarteak Astola urtekariaren 11. zenbakiaren nobedadeak aurkeztu ditu\n2017-10-09 DOTB\t0 comentarios\nNobedade modura salgai jarriko da eta bisita gidatu berezia egongo da\nGaur goizean aurkeztu da Astola urtekariaren 11. zenbakia. Argazkia: dotb.eus\nDURANGALDEA.- Gaur goizean Gerediaga Elkarteak Astola urtekariaren 11. zenbakia aurkeztu du. Durangaldeko historia eta ondarea ezagutzera emateko bederatzi lan berri argitaratzen ditu urtekari berriak.\n“Aurten nobedade modura, ASTOLA urtekaria kalean salgai jarriko dugu azaroaren 4an. Zenbaki berriaz aparte, agortu barik dauden aurreko zenbakiak ere eskuratzeko aukera izango da Durangoko Andra Mari elizpean. Eta azaroaren 5ean, berriz, bisita gidatu berezia antolatu dugu. Aurten daukagun erreportaje batek aukera ematen digu inguruan dauden eskulturak ezagutzeko” azaldu du Izaskun Ellakuriagak.\nGoizeko 10:00etan, gazteleraz, eta 12:00etan, euskaraz izango da eta Durangoko Arte eta Historia Museotik hasiko da bisita. Honek 5 euroko kostua izango da eta ASTOLA aldizkaria oparituko da. Leku kopuru mugatua denez izena-emateko gerediaga@gerediaga.eus helbidera edo 94 681 8066 telefonora deitu behar da.\nASTOLA 11. zenbakiaren Erreportajeak\nMancomunidad de Durango, una comarca incompleta (Joseba Gorostiza)\nDagoeneko urtekaria salgai dago 5 eurotan ohiko saltokietan. Elkarteko bazkideek, Durangoko Azokan doan eskuratu ahal izango dute Gerediagaren eraskumahaian.\n← [dotb.eus] Durangaldea hace podio en la I Basque Ultra Trail con la abadiñarra Silvia Trigueros\n[dotb.eus] [zuredot] El restaurante Keiran de Matiena necesita cocinero/a →


naiz: cartas - Groenlandia , XXI. mendeko hainbesteko baserri europear bereizia\nAEBko bereikuntza gerla amaiturik yankiek Alaska erosi zioten Errusiari, bertako biztanle herritarrei aldez aurretiko inondik inolako baimenik eskatzea ez yanki ezta errusiarrei ere ez zitzaiela otu. Hala zela eta, finkaturiko prezioa ahuntzaren gauerdiko eztula orainarteko sekulako zehatzapena erdietsi zen. Hau da, lau dolar kilometro karratuko. 150 urtez geroztik apikerian dabilen erosle berekoak mehatxatu egiten du beste motako zuribeltzezko egitasmo itzaltsua. Zer arrazoi zen Alaskako salmenta zertu zezan? Ba, itsas ugaberea iraungite zorian zegoela eta. Groenlandia, berrehun urte inguru iparreko herena izotzaz estalita egonda ere, hegoaldeko beste bi herenak erabateko orlegi distiratsuaz atzeman ahal izango da estratosferatik dron berezi batez. Parke tematikoak, kareletik at ontzitsuak zein taldeko traineruez, hegoaldeko kostalderaino ahal izango da. Europan zehar ekoiztutako ekoizkinak salduko dira merkeago, orainarteko Mediterraneoko gailentasuna ezabatuko da iparreko polo aldera turismo egin dadin. Arriskuan, beste egitasmo makabroa egiterakoan norbegiarren desagerpen zoriarena soilki, beraiek burutuko baitute ekonomiaren oinarriko betebeharra eta.